भोजपुरी गीत के भाव-भंगिमा – भोजपुरी साहित्य सरिता\nकविता के बारे में साहित्य शास्त्र के आचार्य लोगन के कहनाम बा कि कविता शब्द-अर्थ के आपुसी तनाव, संगति आ सुघराई से भरल अभिव्यक्ति हऽ। कवि अपना संवेदना आ अनुभव के अपना कल्पना-शक्ति से भाषा का जरिये कविता के रूप देला। कवनो भाषा आ ओकरा काव्य-रूपन के एगो परंपरा होला। भोजपुरी लोक में ‘गीत’ सर्वाधिक प्रचलित आ पुरान काव्य-रूप हऽ।\nजेंतरे हर काव्य-रूप (फार्म) के आपन-आपन रचना-विधान, सीमा आ अनुशासन होला, ‘गीतो’ के बा। दरअसल गीत एगो भाव भरल सांकेतिक काव्य-रूप हऽ, जवना में लय, गेयता आ संगीतात्मकता कलात्मक रूप में रहेला। शब्द-अरथ के सुघर बिनावट का साथ-साथ आंतरिक संगति के एकरा में बहुत महत्व बा। केहू पुरान साँचा में नया ढंग से भावाभिव्यक्ति का परंपरा के आगा बढ़ावेला, केहु पुराना साँचा ढाँचा में कछु नया जोर मिलाइ के अपना समय-सत्य के उकेरेला आ केहू पुराना साँचा तूरि के नया साँचा-ढाँचा गढ़ेला। महत्व तीनों के बा, काहें कि तीनू में अपना समय के जीवन आ परिवेश रहेला। गीत का संरचना में भाषा के सार्थक, सुनियोजित इस्तेमाल गीत के सार्थक प्रभाव (इम्प्रेशन) देला आ ओकरा के असरदार बनावेला। गहिर असर डाले वाला गीतन में वास्तविक जीवन के भाव-सघनता, तरलता आ अनुभूति के गहिर व्यंजना रहेले। कवनो गीत के ‘टोन’, लय आ ध्वन्यात्मक अनुगूँज ओकरा संप्रेषणीयता के अउर बढ़ावेला। लोकगीतन का अनगढ़ संरचना में, मर्म छूवे आ झकझोर वाला शक्ति एही कारन बा। गीत के एगो लमहर परंपरा भोजपुरी क-साहित्य में बा, जवन अधिकतर वाचिक बा। एम्मे लोकजीवन के हूक-हुलास, राग-रंग आ आँच देबे वाला साँच का साथ प्रेम-विरह के मार्मिक व्यंजना बा। पुरुष प्रधान गीत बिरहा, चइता, फगुवा, कहरवा आ नारी प्रधान कजरी, सोहर, झूमर, संझा-पराती, जेवनार, जँतसार, छठ, बहुरा आ बियाह के गीतन में श्रम, सपना, हुलास, हँसल-अगराइल, पीरा आ अहक-डहक; सुनवइया के बरबस खींचे आ बान्हे के सामर्थ से संपन्न बा। इहे ना, देवी-देवतन के मनावन-रिझावन आ आत्मनिवेदन कूल्हि बा एमे। लोककंठ से फूटल, दूर ले, बिना प्रचार-प्रसार के सहजे पसरल भोजपुरी के ई गीति-परंपरा कतने नया साँचा आ लय गढ़लस।\nप्रेमरस से भींजल, विरह के पीर से भरल कसक उपजावे वाला भाव प्रधान निरगुनिया, गीतन के सिरजनहार महेन्दर मिसिर एगो नए राग आ गीत-रूप दिहले- ‘पुरबी’। एह गीतन के भावावेग आ लय में भाषा के सीमा टूटि जाले। ध्यान से देखल जाव त ई बात साफ हो जाई कि एह गीतन में भाव-सघनता शब्दन के चुनाव आ बइठाव में कुशल संयोजन बा। लोक-संपृक्ति आ संप्रेषण खातिर कमोबेस एह तरह के शब्दन के इस्तेमाल करहीं के परेला, जवन लोक-व्यवहार में आपन अर्थ गौरव आ आकर्षण राखत बाड़न स। एकरा साथे-साथ भाव-संप्रेषण का अनुकूल एह तरह के लय-विधान बनावे के परेला जवना से भाव-सघन्ता आ अनुभूति के तरलता असरदार ढंग से सुने वाला के हृदय के छू लेव। भोजपुरी के कवि जब गीत लिखे लगलन त लोक प्रवाहित ई गीत-परंपरा कवनो ना कवनो रूप में ओ लोगन के पाछ धइले रहे। भोजपुरी गीतकारन में दोसरा भाषा लेखा कबो नया-पुरान के ताल-ठोंक झगरा ना भइल। अब्बो नइखे। एकर कारन ईहे बा कि ई कवि अपना माटी आ परंपरा से हमेशा जुड़ल-बन्हाइल रहलन स। शिल्प-संरचना बदलल, भाषा प्रयोग के तौर-तरीका बदलल, बाकि गँवई भावधारा नया-नया रूप धइ के संगे लागल रहि गइल। अपना जमीन से कटि के दुनियाँ-जहान का भवँरजाल में अझुरइला से का होइत? भोजपुरी लोक ओके सकरबे ना करित।\nभोजपुरी कवि जवना उछाह से लोकराग आ ओकर पारंपरिक लय-धुन पकड़ि के आपन गीत रचेला, ओही उछाह से एह काव्य-रूप में केहू नया शिल्प-साँचा में अपना माटी के रस-गंध आ सुभावो उरेहेला। लीखि से अलगा हटि के लिखे वाला कवियन में जहाँ परंपरा से बिलगाव भइलो बा, उहाँ ओकर भोजपुरिहा-संस्कार ओके भोजपुरी परंपरा से कटे नइखे देले; जे एहू से कटि गइल, समझ लीं ऊ भोजपुरी के नइखे रहि गइल। बाहर ओकर भले जान-मान भइल, भोजपुरी में ओकर पुछार ना भइल।\nस्वतंत्रता-आंदोलन आ सुराज मिलला का बाद ले भोजपुरी कविता क जवन रूप देखे-सुने आ पढ़े के मिलेला ओमे राष्ट्रीय चेतना का अलावा प्रकृति के सुघराई, खेत-खरिहान, मौसम, प्रेम-भावना, जिनिगी के दुख-सुख आ भक्ति के स्वर प्रधान बा। गौर कइला प ई साफ बुझाई कि गँवई जीवन आ प्रकृति एह पूरा कविता-समय के आलंब आ प्रतिपाद्य रहल बा। लोक-गीत लोक-अनुभूति आ ओकरा रुचि-प्रतीति के गीत संसार हऽ। सुख-दुख, सोच-विचार, अनुभव-व्यवहार हर ममिला में लोकधर्मी। किसान-मजूर आ मेहरारू एह संसार के वाहक आ भोक्ता हउवन त घर-गिरहस्थी, खेत, खरिहान, बाग-बगइचा, पोखरा-ताल-नदी आ पहाड़-जंगल एकर क्षेत्र हउवे। एकरा बाद कुछ बा त ऊ परदेस हऽ। बाकिर ई क्षेत्र अब बढ़ि-पसरि के प्रदेश, देश, देश के राजनीति, शासन-प्रशासन, सड़क-संसद, सामाजिक-सांस्कृतिक विघटन, मानवी-रिश्ता आ मूल्यन के बिखराव तक पहुँच गइल बा। एह तरह से ई अपना लोक दृष्टि में आधुनिकता आ उत्तर आधुनिकता के काम भर समेट चुकल बा।\nभोजपुरी कवि नकली क्रांतिधर्मिता आ जन-पक्षधरता के भोंपू ना बजावे; ऊ जन-चेतना के वहन करेला। जवन जथारथ बा ऊ बा, आ जथारथ ई बा कि दिन-रात, हाड़तोड़ काम कइला का बाद जो दू घरी कहीं ओठँघे-बइठे आ सपना बुने के संजोग भेंटाला त ओहू कल्पना-विहार का अवस्था में ओकर गरीबी कवनो ना कवनो रूप में झलकेले – चाहे ऊ पेवन आ चकतिये लेखा काहें ना होखो। ऊ धरती-आकास का बीच घटे वाला हर घटना-दुर्घटना के अपना देंहि आ दिल-दिमाग पर अनुभव करेला। ई बात दीगर बा कि ओकर धरती गँवई खेत-खरिहान क धरती ह, आ ओकर दुनिया एह, धरती पर नया-नया रूप धारे वाली प्रकृति के दुनियाँ हऽ –\nचन्दा ओढ़वे राति चानी के चदरा\nसूरुज उड़ावेला सोने के बदरा\nबदरे में चकती लगावे मोरी नइया।\nमजे-मजे काम होखे रसे-रसे पानी\nताले-तलइया में बिटुरल बा पानी\nसोने क मछरी कि रूपे क रानी\nपियरी पहिरि बेंग कइठेले ज्ञानी\nइनरासन झूठ करे हमरी मड़इया।\nसननन, सन सन बहेले पुरवइया।\nमोती बी0ए0 अपना काव्य-संग्रह ‘सेमर के फूल’ में फेंड़, फूल, सुगना आ झुलनी जइसन प्रतीकन से जीवन-दर्शन के अन्योक्तिपरक प्रभावपूर्ण अभिव्यक्ति त कइलहीं बाड़न, खेती-बारी आ किसान-जीवन के यथार्थ चित्रो उरेहले बाड़न। एम्मे कल्पना के हवाई उड़ान आ रुमानी छिछिलपन नइखे – खेतिहर जीवन के एगो जियतार चटक रंग बा, जवन अपना लालित्य आ रागात्मकता से लसल बा। मोती बी0ए0 गँवई जीवन के कुशल चितेरा बाड़न। एही से उनका गीतन में प्रकृति के सुघराई का साथ-साथ किसान के संघर्ष, दुख-दरिद्रता आ अवसाद के मर्मस्पर्शी अभिव्यक्ति भइल बा –\nपुसवा आ मघवा बिपतिया के खनिया\nएही में होले वसूली लगनिया\nसाहब के कुड़की सभापति के घुड़की\nढेबुआ की खातिर उजारे पलनियाँ\nहाकिम-दइब हतियार हो सजनी!\nई अनायास नइखे कि प्रकृति के प्रति भोजपुरी कवियन के गहिर लगाव गीतन में चित्रित भइल बा। हिन्दी के काव्य-धारा में आइल बदलाव, भोजपुरियो के प्रभावित कइले बा। अनिरूद्ध, हरेन्द्रदेव नारायण, भोलानाथ गहमरी, प्रशान्त आदि कुल्हि कवियन पर हिंदी के छायावादी संस्कार आ प्रवृत्ति झलकेले। बाकिर शब्द-संयोजन, भाषा क चित्रकारी, प्रेमभावना आ रहस्यवादी प्रवृत्ति का बावजूद गीत में एगो खास किसिम के लोकज संवेदना, लगाव आ सह-अनुभूतियों देखे के मिली –\nटुटही मड़इया के अइसन कहानी\nअदहन का पानी में खउले जवानी\nरोवेला छौंड़ा मजूरवा, मेहरिया\nदेखे बजरिया के राह\nसँझिया के उसरल बजार!\nबिना छुवल बाजेला सितार !\nपतझर में दरद, माघो में पिरीत गीत\nबरखा में गाईले मल्हार !\nसजधज के सोनकिरिन उतरे मुड़ेरिया\nओठ पर धरे केहू गुलाब के पँखुरिया\nटाँकि गइल सात रंग बिंदिया लिलार के।\nभोलानाथ गहमरी के गीत-संसार, प्रकृति आ प्रेमपूरल जीवन के सुघराई आ मनोहारी प्रतीति के संसार हऽ। लय, गेयता, संगीत, रागबोध से भरल उनका गीतन में लोकज संवेदन का कारण एगो चटक क्षेत्रीय रंग आ अपनापन आ गइल बा। ‘बयार पुरवइया’, ‘अँजुरी भर मोती’ आ ‘लोकरागिनी’ में घर-अँगना, खेत-खरिहान का साथ-साथ प्रेम के लौकिक आ अलौकिक दूनों रूप देखे के मिली। जहाँ उनकर गीत छायावादी, रहस्यवादी प्रेम भावना के छोड़ि के लोकज रूप धइले बा, ओम्मे दोसरे आकर्षण आ गइल बा –\nमहुवा के फूल झरे पलकन के छँहियाँ\nसारी रात महके बलमु तोरी नेहियाँ\nकीचड़ से नीलकॅंवल दियना से कजरा\nचिटुकी भर नेह से सँवर जाला जियरा।\nछायावादी रहस्यलोक आ ‘बलमुआ’, ‘पियवो’ का संसार से बाहर निकल के जहाँ भोजपुरी गीत देश, समाज, खेत-बधार आ बेवस्था के आपन विषय बनवले बा, उहाँ ओकर भाव-भूमि लोकज हो गइल बा। एही से एह गीतन में आर्त्त आ त्रस्त जन के सुख-दुख, आस-निरास, पीरा आ आक्रोश मुखरित भइल बा। एह गीतन में भोजपुरी के साहित्यिक बाकि प्रकृत रूप प्रगट भइल बा। सुराज का बाद आमजन के दारुण स्थिति भोजपुरी गीतन में कुछ एह तरह से प्रकट भइल कि ओ से गहिर निराशा आ अवसाद के झलक साफ लउके लागल –\nहमनी का आह से जे धुआँ उठी ओकरा से\nलोक काँपि जइहें सरग भरि जइहें\nगाँव-गाँव मड़इन से आगि उठी लपलप\nदेखत-देखत में महल जरि जइहें।\n(रामविचार पाण्डेय ‘बिनिया-बिछिया’)\nबटिया निरेखत नयन पथराइल\nहमरी दुअरिया सुरजवा ना आइल\nकवनी नगरिया रे रहिया घेराइल\nबापू के सपना के टूटल गुमान!\nटूटि गइल थून्ही कोरो, ढहली मड़इया\nफाटल करेजा पर लगान के चढ़इया\nमनवाँ में पीरा बा नयनवाँ में लोर बा\nकेने बा समाजवाद जेकर भइल सोर बा!\n(जगदीश ओझा ‘सुन्दर’, जुलुम भइले राम)\nजगदीश ओझा ‘सुन्दर’ अपना गीत-संसार में गँवई समाज का साथ-साथ पूरा देश के आंतरिक दुर्व्यवस्था के चिन्दी-चिन्दी उघार देत बाड़न। ‘जुलुम भइले राम’ कविता-संग्रह में अइसन कई गो मार्मिक आ मन के झकझोरे वाला गीत बाड़न स, जवना में जथारथ के खाली जस के तस नइखे परोसल गइल, बलुक ओकरा तह में घुसि के असलियत के उघारे के कोसिस कइल गइल बा। नोंचात-चोंथात आ चूसल जात आम आदमी एह गीतकार के अइसन हड्डी अस लागत बा जेके जुल्मी आ शोषक कुक्कुर लपटि के नोचे में लागल बाड़न –\nकेहू माँगे घूस केहू माँगे नजराना\nकेहू माँगे सूद मूरि, केहू मेहनताना\nकुकुर भइले जुल्मीजन, हाड़ भइल जिनिगी\nनदी भइल नैना, पहाड़ भइल जिनिगी।\n(जगदीश ओझा ‘सुन्दर’)\nएम्मे शक नइखे कि एह दौर के गीतकारन के सर्वाधिक प्रिय विषय प्रकृति रहल बिया। गँवई परिवेश के करीबी दर्शन अपना आप में सुन्दर आ ललित बा, बाकि अपना संवेदना आ अनुभूति के लोक व्यवहार आ अनुभव से जोरि के ओकर प्रभावपूर्ण प्रस्तुति कइल कठिन बा। भोजपुरी गीतन में ई प्रभावान्विति, एगो खास किसिम के चमक का साथ उभरल बा –\nललकी थरियवा में दियना के जोति लेके\nउतरल आवेला बिहान।\nसनन सनन जब बहेले बेयरिया\nटटिया के ओटवो उड़ावेले चुनरिया\nबदरा के देखि-देखि बिहरेला प्रान रे\n(प्रभुनाथ मिश्र, ‘हरियर हरियर खेत में’)\nरितु-अनरितु में कवन विधि तुलिहें\nगरमी के दिन में गुलाब कइसे फुलिहें\nसंग-संग सनके लागी तपति बयार हो…\nकवन वन गइलै?\n(रामजियावन दास ‘बावला’, ‘गीतलोक’)\nकारिख का कोखी से लाल किरिनि के जनम कहाई\nधुरियाइल धरती का आँचर में मोती बिटुराई\nदमकी हीरा दिन दुपहरिया सरग-पताल सिहाई\nजीतत चली जिनिगिया रन, मन मउवति के मुरुछाई।\n(अविनाश चंद विद्यार्थी, ‘सुदिन’)\nनिमिया के गछिया से फूस के मड़इया पर\nउतरेला सोना अस भोर\n(रामनाथ पाठक ‘प्रणयी’)\nफजीर के अँजोर के प्रतीकात्मक ढंग से चित्रित करे के परंपरा भोजपुरी गीतन में सुरुवे से बा। भोजपुरी गीतकारन के अभिजात नगर जीवन के बनावटी दुनिया, संवेदना आ रस से हीन जिनिगी में कवनो रुचि नइखे। ऊ जवन देखत सुनत अनुभव करत बा ऊ दुनियाँ खेत-बारी, नदी, पहाड़ के गति से बनल दुनियाँ हऽ। ऋतु परिवर्तन का साथ सजे-सँवरे, जरे-झउँसे वाली प्रकृति से ओकर अटूट रिश्ता बा। बोवाई, रोपनी, सोहनी आ कटिया-दँवरी में लागल खेतिहर मजूरन के उछाह, उमंग, चिन्ता-फिकिर आ पीड़ा के ई कवि अपना हिया का आँखि से देखत बाड़न स। कभी-कभी आधुनिकता का चकाचौंध में मजा लूट रहल लोगन के देखि के ओकरा भीतर खीझि अउर असंतोषो, उभर जाला, बाकि आखिरस फेरु ओही गँवई संसार का कारुणिक नियति के साक्षात्कार कइल, जइसे ओकर मजबूरी बा आ एकरा चलते आक्रोशो बा –\nकुहूँकत-कुहुँकत बीति गइले जुगवा\nगरजि-गरजि अब गाउ रे कोइलिया।\nसटल पीठ से पेट जहाँ पर\nजहाँ भूख से उठल करुन स्वर\nदाल भात पर नजर परल बा\nदूलम सतुआ साग कोइलिया,\nई गरीब के बाग कोइलिया।\nजनजीवन के दुर्दशा आ दुख के चित्रण करत खा भोजपुरी कवि ओकरा उल्लास, उमंग, उछाह अउर सुघराई के नजरअंदाज नइखे करत, काहें कि ओकरा जथारथ में ईहो बा। जवानी, प्रेम आ हुलास परिस्थिति का मुताबिक अपना जनवादियन लेखा खाली भूख आ रोटी आ कल्पित क्रांतिधर्मिता के ई कवि अपना गीत में नइखन स थोपत, इहाँ त सुघराई आ प्रेम अपना तिताई का साथ सोझा आवत बा, प्रेम, विरह, गरीबी आ दुख के अभिव्यक्त करे में प्रकृति ओकर आलंबन-उद्दीपन बनत बिया –\nजड़वा के रतिया, गरीबवन के छतिया\nपछुवा बहेला बिछीमार।\nअँगिया में धधकत बा अगिया गरिबिया के\nअँखिया में छलकत बा लोर।\nचुपके चोर चोरा ले भागल सरबस माल जवानी\nटूटल नीन, नेह के घइला फूटल, ढरकल पानी।\nदिन भर उड़ेला मैना\nथाकि जाला दूनो डैना\nदुनियाँ छिपल बाटे जलवा पसार के\nघरवा में घूमे गोरी सँझवत बार के!\nरागात्मक अनुभूति के कोमल व्यंजना आ कल्पनाप्रवण भावुकता भोजपुरी के पुरनका अधिकांश कवियन में रहल बा। कहीं-कहीं ई बौद्धिक चेतना आ ज्ञानात्मक संवेदना से लसि के उभरल बा, त कहीं निछक्का रागात्मक आ संवेदनात्मक रूप में। संदर्भ-चित्र, भाव-चित्र आ रूप-चित्रन से सजल एह गीतन में गीतकार के आत्मानुभूति, गहिर भावबोध आ अभिव्यक्ति-कौशल देखे लायक बा। भोजपुरी काव्य भाषा के साहित्यिक रूप एह तरह के गीतन में अउर निखरि गइल बा –\nघटा हटा निकले रथ ताने धनु सतरंगी\nकिरन-रास खींचे रवि पहिया नाचे जिनगी\nउड़े धजा विहग पाँति फर-फर बन, मग-संगी।\nबाहर के साँकल के पुरवाई झुन से बजा गइल\nआँगन के हरसिंगार दुअरा के महुवा जस\nचू-चू के माटी पर अल्पना सजा गइल।\n(पाण्डेय कपिल, ‘भोर हो गइल’)\nमधुवन झउँसि गइल फुलवन के\nझाँवर भइल सुरतिया\nकुंअना गइल पताल,\nताल-तलइन के दरकल छतिया\nसिकुरि-सिकुरि अझुराइल नदिया\nगतरे गतर सेवार के।\nपानी अतरल धार के।\n(जगन्नाथ, ‘पाँख सतरंगी’)\nइन्द्रधनुष में सात रंग कूँची से भरे चितेरा\nजाल डाल सागर में डोरी खींचे चतुर मछेरा\nके वंशी के सुर फूँकेला भौंरन के गुंजार में।\n(गणेशदत्त ‘किरण’, ‘अंजुरी भर गीत’)\nगोरकी बिटियवा टिकुली लगा के\nपुरुब किनरवा तलैया नहा के\nचितवन से अपना जादू जगा के\nललकी चुनरिया के अँचरा उड़ाके\nतनिक लजा के आ हँस-खिलखिला के\nनूपुर बजावत किरिनिया क निकलल!\n(रामेश्वर सिंह ‘काश्यप’)\nलोकधर्मी भावभूमि पर, लोकराग में ठेठ लोकज ढंग से रचाइल-बिनाइल गीतन के त बाते कुछ अउर बा। एम्मे भोजपुरी के आपन संस्कार आ पहिचान झलकत बा। भाषा के सुभाव का लेहाज से ई गीत जइसे बेमेहनत के सहजे बहरिया गइल बाड़न स। एह गीतन में ठेठ शब्दन के सुघर सार्थक प्रयोग अउर असर डालत बा –\nछनियाँ पर लतरल बा झिंगुनी तरोइया\nदुअरा बरधिया के जोर\nअठिया बँड़ेरिया गुटुरगूँ परेउवा\nबचवा भइल अँखफोर।\n(बलदेव प्रसाद श्रीवास्तव)\nभरल घइलवा सनेहिया के ढरकल\nदूधे नहाइल नगरिया\nबीचे बजरिया में छवि के हेराइल\nरस में गोताइल नजरिया\nझूम उठल मस्ती में गँवई सिवान रे।\nउतरल तलइया में गोर-गोर चान रे!!\n(जगन्नाथ, ‘पांख सतरंगी’)\nजड़वा के खेतवा पर चढलि जवनियाँ\nगेहुवाँ पर बरसल सोनवाँ के पनियाँ\nबुँटवा में तिसिया धधाइल रे\nआइल बसंत रितु आइल रे!\n(राहगीर, ‘भोजपुरी के गीतकार’)\nनइहर मोर लइसे जलभर बदरा\nमोरे ससुरे ओइसे लहरे सिवान हो!\nअपने आपन करीं केतना बखान हो\nसासु मोरि धरती, ससुर आसमान हो!\n(हरिराम द्विवेदी, ‘नदियो गइल दुबराय’)\nअँगना में तुलसी के बिरवा परल घवाइल बा\nपुरवा का लहरा में कइसन दरद सनाइल बा\nअमरइया के छाँह ठाढ़ हो गइल काढ़ के फन!\nकहाँ निरेखीं आपन सूरत, दरक गइल दरपन।\n(भगवती प्रसाद द्विवेदी)\nजगमग जरेले किरिनिया के बाती\nअँगना में आवेला अँजोर।\nचनिया के चदरा चनरमा बिछावे\nजोन्हिया के अँग-अँग गहना गुहावे\nगोरकी के बढ़ि जाले आजु बड़कई\nबुलुक बुलुक बुलुकावेले करियई\nअँखिया से आवेले अँसुइया के धरिया\nओसिया ओही क हवे लोर!\n(मुख्तार सिंह ‘दीक्षित’)\nगोबरा से लीपल अँगनवा निहारे\nए राजा, अबकी कमइया मुआर\nफाटत करेजवा के सबुर धरइहऽ\nए रानी हमनी के हईं बनिहार!\nशिल्प आ भाषा के बिनावट का दिसाईं सतर्क गीतकारन में परंपरा से कछु अलगा हटि के प्रगति, प्रयोगधर्मिता आ नया अभिव्यक्ति देबे क छटपटाहट लउकत बा। हिन्दी में आइल नवगीत के नवधारा के प्रभाव का कारन ई गीतकार अपना रचना में बिम्ब, प्रतीक आ संकेत का जरिये गीत में नया रंग भरे के उतजोग कइले बाड़न। हिन्दी में ई काम कहीं शहरी शब्द-संजोजन से आ कहीं लोकज शब्द आ मुहावरन का प्रयोग से संभव भइल, बाकि भोजपुरी में गाँव, प्रकृति आ जनजीवन का भाव-भंगिमा के नया लय, नया शब्द-योजना, प्रतीक आ रूप-चित्र का साथे परोसला का कारण एह गीतन में अभिव्यक्ति के एगो नये सुघराई प्रगट भइल –\nललकी किरिनया के डेंगिया में बइठल\nजुड़वा खोलत मुसुकाय\nजुड़वा तोपाइल दहकत देहियाँ\nअगिया पियत भहराय\nसँसिया के बहे जे बयार\nसखि रे धरती के भरे अँकवार!\n(उमाकांत वर्मा, ‘गीत जे गूँजल’)\nपुरुब क्षितिज पर/फूल भोर के खिले\nफूल साँझ के जूड़ा में खिले\nबने इंजोरिया, गाये…\nकिरिन पाँख में ले लपेट\nचिरई फुनगी पर जाये!\n(विश्वरंजन, ‘एक पर एक’)\nपोंछ गइल आँतर के/गढ़ुवाइल बात\nसिकहर पर झूल रहल/बसियाइल रात\nझाँक रहल गीतन के रागिनी अरूप!\nछितराइल सुधियन के एक पसर धूप!\n(पी0 चंद्रविनोद, ‘केतना बेर’)\nकिलकारी नदियन के\nगोद में पहाड़ी के\nथथमल बा रूप के हिरन!\nआँगन में पसरेला अँजुरी भर धूप\nमरुआइल चंद्रमुखी/मरुवाइल रूप\nसूरज पर पहरा परे!\nफूल हरसिंगार के/मन का चउतरा पर\nचुपे चुपे रात भर झरे!\n(परमेश्वर दुबे ‘शाहाबादी’)\nगाँव होखे भा कस्बा आ शहर – ओकर विसंगतिपरक आ अभावपूरित, अमानवीय माहौल साधारण आदमी के दुख, परेशानी आ चिन्ता के अउर बढ़ा देले बा। गाँव अब पहिले वाला गाँव नइखे। ओकर भोलापन, सोझबकई, आपुसी भाईचारा धीरे-धीरे बिला रहल बा। प्रकृति आ ओकरा सुभाव से रँगल पुरनकी रागात्मक संवेदना आ ओसे जोराइल अपनापा, शहरी कुप्रभाव आ राजनीतिक छल-छहंतर का आँच से झुलस रहल बा। अइसना में भोजपुरी गीत के ‘थीम’ लय आ उद्देश्य काहें ना बदलित ? ओकरो पर ओइसहीं प्रभाव परल –\nतरकुल के छाँह भइल जिनिगी!\nरेत भइल नदी के कहानी\nडभकत बा दिन जइसे अदहन के पानी\nचूल्हा के धाह भइल जिनिगी!\n(सत्यनारायण, ‘काव्या’ 93)\nजिनिगी का बखरा में घाव के अगोरिया\nकबहूँ अन्हार घेरे कबहूँ अँजोरिया\nराति राति जोगवल कुँवार\nसपनवाँ दुअरिये तँवाला!\n(रिपुसूदन श्रीवास्तव, ‘काव्या’ 93)\nमहँगी के बहँगी पर देह के सुखौता\nबेकल जवानी पर जीभि के सरौता\nहाथ का तिजोरी में, दउलत पसेना के\nपेट में बा लंका-दहन!\n(परमेश्वर दूबे शाहाबादी, ‘उरेह’-5/6)\nसपना के होला जहाँ होलिका दहनवा\nमनवाँ में खउलेला प्रीति अदहनवा\nमयगर ऊ अँचरा के छाँव कहाँ रे,\nदउर-दउर खोजीला गाँव कहाँ रे!\n(कुमार विरल, ‘पाती’-6)\nमन गिरगा भटक रहल लूह चले ताल में\nसपनन केपाँख फँसल कवन महाजाल में\nसोझहीं धनकत बाटे पुलुई जजात के!\n(अशोक द्विवेदी, ‘पाती’-6)\nदेवता घूमत बा उघार खोरी-खोरी\nगोड़ तर फाटेला दरार चारू ओरी\nमुट्ठी भर बीया के हो गइल तबाही\nआसा के खेती में लागलि बा लाही\nआँखी से आँसू ना गिरल करे ठार!\n(आनन्द संधिदूत, ‘एक कड़ी गीत के’)\nभोजपुरी कविता जेंतरे अपना ठेठ शब्द संस्कार आ मुहावरेदारी का संगे भोजपुरी के भाषिक तेवर; नाटकीयता आ सांकेतिकता के इस्तेमाल से, अपना गीत-‘संरचना देखि के – ओकरा बिनावट से निसरत अर्थ गांभीर्य आ व्यंजना देखि के। दुख आ पीड़ा के ओकरा कारन आ परिवेशगत विसंगति का साथे उकेरे में भोजपुरी के गीतकार सफल रहल बाड़न। लोकधुन के काव्य रूप होखे भा नया संरचना-शिल्प के, गीत रचत खा भोजपुरी गीतकार के काव्यानुभूति जमीनी जथारथ आ लोकमुहावरन से अपना के संपृक्त क के आपन आकार ग्रहण करेले।\nअपना भागे कुदिन तबाही\nजलन घुटन ठहराव\nठंढा सूरज धनकत गाँव!\n(गंगा प्रसाद अरुण, ‘पाती’-22)\nकोख के करेज कहीं कुहुँके पलुहारी पर\nधनियाँ के ध्यान जाके अटकल बनिहारी पर\nअजबे ई मनवा परल पसोपेस में!\n(दक्ष निरंजन शंभु, ‘एक पर एक’)\nजाड़ा गरमी बरखा न जनतीं\nगोहूँ ओसवलीं त भूसा बनलीं\nकाहें बरध सब खेतवा चरलें\nहम भइलीं कउड़ी के तीन\nकेकरे नाँवे जमीन पटवारी\nकेकरे नाँवे जमीन!\n(गोरख पाण्डेय, ‘भोजपुरी के नवगीत’-7)\nसमय बहेंगवा बेलगाम\nमोर फाटल फाँड़ न बूझे\nएह अन्हार जंगल में कवनो\nऊजर राह न सूझे\nचिरई केतनो आस जोगावे बाकिर\nरोजे जाल फँसे!\n(अशोक द्विवेदी, ‘पाती’)\nछोट-मोट आदमी के नियति बा कि ऊ जवन आस-बिश्वास आ भरोस लेके आपन जांगर तूरेला, बेवस्था का बिरोधाभासी घटाटोप में, घेराइ के जहाँ के तहाँ पहुँच जाला, कबो-कबो त ओकर कूल्हि सपना जथारथ का चकाचउँध से छिन्न-भिन्न हो जाला। एह कारुणिक स्थिति के भोजपुरी गीतकार अलग-अलग कोण से देखे आ देखावे के कोसिस कइले बा लोग। अपना जमीन आ काव्य-परंपरा से अंदरूनी रिश्ता बना के कुछ कहे का प्रक्रिया में जदि प्रयोगधर्मिता आइलो बा तबो गीत के कड़ी आ संगति टूटल नइखे। सजग कलात्मक रचाव का कारन ई गीत अउर अर्थगर्भ आ असरदार हो गइल बाड़न स। गीत में जहाँ कहीं नाटकीयता आ कटाक्षपूर्ण व्यंग्य व्यंजित भइल बा, उहाँ जथारथ का विसंगति के उघारत ई असर कुछ अउरी बढ़ जाता –\nधीरे-धीरे शहर गाँव में, देखा कइसन धँसे लगल हौ\nसास के मुँह पर नई बहुरिया उलटे पल्ला हँसै लगल हौ!\n(कैलाश गौतम, ‘पाती’,22-23)\nलोकतंत्र अबरा के मेहर\nई मेहर सबकर भउजाई\nसुनि लऽ भाई!\n(सत्यनारायण, ‘कविता’ 4)\nकाम बाटे कतना ले बीने के बरावे के\nरतिया बिछावे के अँजोरिया सुखावे के\nहाँके के बा तरई उड़ावे के बा चान\nहमें सोचहूँ न देत बाटे पेट के पहाड़!\n(आनन्द संधिदूत, ‘पाती’-6)\nघर लूटे क साजिश होत बा दुआरे\nमुखिया चुपचाप कहीं बइठल पिछुवारे\nअँगना क लोग भइल काठ क गिलहरी!\n(कमलेश राय, ‘पाती’ 22)\nनाच-नाच गावे कागा\nकोइल नजर बचा के भागल\nना केहू पीछा आगा\nगरम हवा के गश्त तेज बा\nअमराई के छाँव तले।\n(सूर्यदेव पाठक ‘पराग’, ‘कविता’-6)\nभोजपुरी गीत के अपना भावभूमि, प्रतिभा, दृष्टि आ रचना-कौशल से नया-नया भंगिमा आ ऊँचाई देबे में कतने पुरान आ नया गीतकार लागल बाड़न, ओह सब लोगन के एह छोट आलेख में समेटल कठिन बा। गीत के भाव-भंगिमा बनावे में जुटल एह लोगन में माहेश्वर तिवारी, पाण्डेय आशुतोष, ब्रजभूषण मिश्र, प्रकाश उदय, रामेश्वर प्रसाद सिन्हा ‘पीयूष’, रिपुंजय निशान्त, दयाशंकर तिवारी, शम्भुनाथ उपाध्याय, हरिवंश पाठक गुमनाम, आनन्द संधिदूत, कमलेश राय, गंगा प्रसाद ‘अरुण’, भगवती प्रसाद द्विवेदी आदि के नाँव लिहल जा सकेला।\nभोजपुरी के पत्र-पत्रिका खासकर ‘भोजपुरी सम्मेलन पत्रिका’, ‘पाती’, ‘समकालीन भोजपुरी साहित्य’ आ ‘कविता’ स्तरीय ढंग के गीत प्रकाशित कर रहल बाड़ी सन। भोजपुरी गीतकारन के नजर अब आज के जिनिगी के जद्दोजहद, संघर्ष, विचार-दर्शन आ ओह अमानवी स्थितियो पर जा रहल बा, जेमे आदमी के जुझला-जोतइला आ आत्मसंघर्ष का संगे-संगे ओकर असहाय अवस्था, किंकर्त्तव्यविमूढ़ता आ संवेदनहीन मनःस्थिति आ-जा रहल बा। एम्मे शक नइखे कि कुछ खास राजनीतिक विचार-आग्रह में रचाइल गीतन में, सत्यानुभूति आ मौलिक संवेदन का बजाय, बनावटी जथारथ आ पूर्वाग्रही सोच के उरेह गीत का आंतरिक संगति में नइखे बइठ पावत। एह नाते अइसन रचनाकार ‘गीत’ के दिसाईं विरोधी रुख अपनावत हिंदी के अतुकान्त कविता का सपाटबयानी का ओर मुड़ रहल बा। बाकिर, अरसा से भोजपुरी कविता के सजावे-सँवारे में लागल समर्थ गीतकार एहू खातिर चिन्तित लउकत बाड़न कि अत्यधिक आधुनिकता के मोह, प्रयोगशीलता आ चमत्कार-सृजन का चक्कर में भोजपुरी संस्कृति आ भोजपुरी के काव्यात्मक भाषाई-खासियत मत छूट जाव; जन-जन का कंठ से प्रवाहित- सुनवइया के आंदोलित करे वाला ऊ राग-रागिनी, धुन आ लय मत तिरोहित हो जाव, जवना खातिर भोजपुरी जानल-पहिचानल जाले।\n(भोजपुरी साहित्य सम्मेलन पत्रिका के ‘गीत-विशेषांक’ (वर्ष 2000) में छपल आलेख, जवन बाद में ‘धार के खिलाफ’ गीत-संकलन का पीठिका के रूप में 2001 में छपल)\nआलेखडॉ अशोक द्विवेदी\nसामा चकवा लोक कथा


बिहार विधान परिषद चुनाव के परिणाम – टटका खबर\nबिहार विधान परिषद चुनाव के परिणाम\nदस अप्रेल के भइल बिहार विधानपरिषद के चार सीट के मतगणना बुध का दिने शुरु भइल जवन बियफे के पूरा हो गइल. एह चार में तीन जगहा से राजग के उम्मीदवार जीतले जबकि एक जगहा निर्दलीय. सारण स्नातक सीट से पहिले के कांग्रेसी आ अबकी बेर राजग उम्मीदवार बन गइल महाचन्द्र प्रसाद सिंह, कोसी शिक्षक सीट से संजीव कुमार सिंह, आ गया स्नातक सीट से अवधेश नारायण सिंह जीत गइलें. गया शिक्षक सीट पर चालीस साल से लगातार जीतत आ रहल कांग्रेसी प्रो॰अरुण कुमार हार गइले आ निर्दलीय संजीव श्याम सिंह जीत गइलें. प्रो॰ अरुण के हार एहसे आश्चर्यजनक रहल कि उनुका के कांग्रेस आ राजग का साथे साथ राजदो के समर्थन रहुवे. एह तीनो के समर्थन का बावजूद ऊ आदमी हार गइल जे पिछला चालीस साल से लगातार जीतत आइल रहे. कहीं एहसे त ना कि ऊ अपना जीत के पक्का मान लिहले रहले ?


कवन ससुरा कहत बा कि हम नीमन आदमी हईं – टटका खबर\nSep 19, 2020 अकाली दल, कांग्रेस, कृषि विधेयक, ड्रग माफिया, भाजपा\nविरोध जब खाली विरोध का नाम पर होखे लागे, बिना सोचले विचरले होखे लागे त उहे होला जवन आजु खेती से जुड़ल बिल पर हो रहल बा. विपक्ष के त बस विरोध करे के बा. हँ सरकार में शामिल शिरोमणि अकाली दल के अकेला मंत्री हरसिमरत कौर बादल के एह मुद्दा के बहाना बना के मंत्री पद से दीहल इस्तीफा एगो अलग मुद्दा बा. कांग्रेसी आ पंजाब के मुख्यमंत्री कैप्टन अमरिन्दर सिंह एकरा के नौटंकी बतवले बाड़न.\nकांग्रेस के निलंबित नेता आ एक समय ओकर प्रखर बोलतुआ रहल संजय झा कांग्रेस के इयाद करवले बाड़न कि ई सगरी बात करे के वादा बरीस 2019 में खुद कांग्रेस अपना घोषणापत्र में कइले रहुवे आ आजु जब मोदी सरकार ओह वादा के पूरा करे जा रहल बिया त कांग्रेस के एह विधेयकन के समर्थन करे के चाहीं.\nसोशल मीडियो पर एगो वीडियो वायरल हो रहल बा जवना में राहुल का मौजूदगी में अजय माकन कहत सुनात बाड़न कि देश के एगारह गो कांग्रेसी मुख्यमंत्रियन के सलाह मानत फल आ सब्जियन के एपीएमसी एक्ट से बाहर क दीहल जाई. एहसे किसानन के फायदा होखी आ बिचौलियन के भठियरपन से राहत मिलला का चलते आम आदमी के सस्ता में सामान मिले लागी. ओह वीडियो के नीचे देखल जा सकेला.\nप्रधानमंत्री नरेन्द्र मोदिओ कांद्रेस के नाम लिहले बिना शुक का दिने कहलन कि चुनाव का बेरा किसानन के लुभावे खातिर जे लोग बड़हन बड़हन वादा करत रहुवे, बोलन्ते में ना लिखन्तो में करत रहुवे ऊ लोग चुनाव हरला का बाद आपने कहल भुला गइल बा.\nअसल में एह कानूनी बदलाव से किसान आपन सामान कतहीं बेच सकीहें आ उनुका बिचौलियन के बन्धन से मुक्ति मिल जाई. बाकिर बरीसन से कृषि बाजार पर काबिज बिचौलिया दलानन के लूट खतम करावे वाला एह विधेयकन से दलानन के दलाल बनल विपक्ष एकर बिरोध करत बा. जनता सब देखत-बूझत बिया.\nरहल अकाली दल के हरसिमरत के इस्तीफा के बाति त ऊ अकाली दल के राजनीतिक पैंतराबाजी छोड़ के अउर कुछ ना ह. भाजपा के सबले पुरान संघतिया होखला का बावजूद अधिका हिस्सा लेबे का फेर में अकाली बीच बीच में पैंतराबाजी करत रहेलें. महाराष्ट्रो में शिवसेना इहे करत रहुवे. देर सबेर हर गठबन्हन टूट जाला काहे कि अगर वैचारिक समानता बा त विलय होखे के चाहीं. गठबन्हन में हमेशा गाँठ खुले के अनेसा त रहबे करेला. वइसे सोशल मीडिया पर सुनात बा कि अकाली दल के विरोध महाराष्ट्र में चल कहल नारकोटिक्स विभाग के कार्रवाई का चलते बा. नशा के कारोबार में पंजाबी ड्रग माफिया एह जाँच के घेरा में आ रहल बाडें आ ओहनिए के बचावे का फेर में अकाली भाजपा के विरोध करत बाड़ें.


आपन धियवा नीमन रहीत त बीरान पारीत गारी : बतंगड़ 38 – Anjoria\nमई 26, 2017 आपन धियवा नीमन रहीत त बीरान पारीत गारी : बतंगड़ 38, बतंगड़\nएह घरी फैशन हो चलल बा डॉक्टरन के कवनो ना कवनो बहाने ठोकाई कइला के. गरीब के जोरू भर गाँव देवर. जेकरे मन करी आके चुहल क जाई. सड़क प हादसा हो गइल. लाद फाद के अस्पताल ले आवल गइल. अपराधी गोली मार के आराम से टहलत निकल गइल. घवाहिल के अस्पताल चहुँपावल गइल. बेचारा बच ना सकल. मार डॉक्टर के. बचवलसि काहे ना. आ अगर डॉक्टरन का तरफ से अइसनका हुल्लड़बाजन के ठोक दिआइल, त योगी जइसन सीएम कहीहें कि गलत बाति बा. परिजन का साथे मार पीट ना होखे के चाहीं. एको बेर ई ना कहीहें कि डॉक्टरन से मारपीट आ बेहूदगी मत करे लोग. काहे कि उनुका त वोट के फिकिर बा.\nबबुआ के जनम का खुशी में लाखों के खरचा हो जाई बाकि डॉक्टरन के हजार सौ के फीस बरदाश्त ना होखी. डॉक्टर के फीस कतना होखे क चाहीं एकर उपदेश देबे वाला कबो ना कहीहें कि वकील भा सीए के फीस कतना होखे के चाहीं. आफिस में घूस कतना लागे के चाहीं. सरकारी अस्पतालन में दवाई ना रही बाकि बाहर के दवाई मत लिखसु डॉक्टर. अगर डॉक्टर एक बेर योगी जइसन सन्तन के बात मान के नियमानुसार काम करे लागसु त रोजे आउटडोर में मथफोड़उवल के इन्तजाम हो जाई. अइसनो नायाब नमूना बा लोग जे डॉक्टर के निहोरा क के बाहर के दवाई लिखवा लीहें आ तुरते उहे परची ले के चलि जइहन अधिकारियन का लगे कि देखीं बाहर के महँग दवाई लिखले बावे डॉक्टर. कमीशन के कमाई का फेर में.\nडॉक्टरन के फजीहत के तुलना सेना का जवान आ पुलिस के सिपाही छोड़ केकरो से ना कइल जा सके. सेना पुलिस आ डॉक्टर ला ना त परब त्योहार होला ना कवनो ड्यूटी आवर के सीमा. लगातार खटावत रहीं जबले मन करे. हँ कबो कबो सेना आ पुलिस के जवान एह अतहत से अँउजिया के अपना अफसर के भूंज जरुर देले बाकिर कबो सुनले बानी कि कवनो डॉक्टर अपना अधिकारी के खून कइले होखे. जानत आ मानत बानी कि डॉक्टरन का जमात में बहुते कुछ सड़ल बा. आ एही चलते पूरा डॉक्टर समाजे के निशाना प ले लीहल गइल बा. बहुते सरकारी डॉक्टर अलगा से फीस लिहले बिना ना मानसु आ एह फेर में दूचार गो गारी सुनला से ओह लोग का सेहत प कवनो असर ना पड़े, पाकिट भारी होखत रहे के चाहीं. ओहनी के गरियावत धूसारत पब्लिको के आदत पड़ि गइल बा सगरी डॉक्टरन से वइसहीं पेश आवे के. एही से शुरुए में कहले बानी कि – आपन धियवा नीमन रहीत त बीरान पारीत गारी ?\nएगो छोट वाकया याद पड़ल बा. एगो इन्कमटैक्स कमिश्नर के भउजाई के आपरेशन होखे के रहल. कमरा खाली ना रहल आ मरीज के बेटा अपना कमिश्नर चाचा के रिफरेंस देत हड़कावे लागल कि रूम त देबहीं के पड़ी. त हम ओकरा के समुझवनी कि बबुआ कमिश्नर तोहर चाचा हउवन तू ना. आ ऊ हद से हद हमनी के आयकर का जाल में फँसा सकेले. बाद में थोड़ बहुत ले दे के कामो हो जाई बाकि अगर डॉक्टर आपन हाथ के सफाई देखा दिहलसि त सोचला बाड़ का हो सकेला. बाकिर ना, तू जानत बाड़ कि तोहर बाप चाचा वाला आदत अबहीं डॉक्टरन के नइखे लागल. ऊ अपना मरीज साथे कबो गलत ना कर सके.\nमानीं कि डॉक्टरो एही समाज के जीव ह. ओकरो सर सामान खरीदे होला, बचवन के पढ़ावे होला, बेटा बेटी के बिआह के खरचा ओकरो होला. बाजार से लीहले आफिस ले हर जगहा डॉक्टरन से अधिका दाम लिआला बाकिर डॉक्टर से उमेद कइल जाला कि ऊ बिना फीसे के इलाज क देव. हमरा इहाँ अइब त का का ले अइबऽ ? तहरा किहाँ जाएब त का का खियइबऽ ?


भोजपुरी में पढ़ें: जब रघुबंस बाबू कहले रहीं, अगर करपूरी जी जिंदा रहितीं तs 1989 में ऊंहे के बनती परधानमंतरी | Bhojpuri RJD leader Raghuvansh Prasad Karpoori Thakur Bihar Politics Prime Minister nodakm\nरघुबंस बाबू मंतरी रहीं, सांसद रहीं, विधायक रहीं लेकिन उनका जिनगी में कवनो देखावा ना रहे.\nखाटी समाजवादी धारा के करपूरी ठाकुर के रघुबंश बाबू खूब याद करत रहनी हा. उनके हिसाब से अगर ये कुरसी पर करपूरी बाबू बैठल रहतीं त निश्चित तौर पर देश के दशा आ दिशा कुछ अउरी रहित.\nरघुबंस बाबू के मोताबिक, करपूरी जी गुजरला के एक साल बाद 24 जनवरी 1989 के उनका जनमदिन पर एही मिलर मैदान में पोरगराम भइल रहे. एकरा में देवीलाल जी अउर चंनरसेखर जी भी आइल रहन. करपूरी जी 1987 से ही राजीव गांधी के सरकार के उखाड़े खातिर तानाबाना बिनत रहीं. देवीलाल जी अउर चनरसेखर जी पटना के एही सभा में संकलप ले ले रहन कि अब दिल्ली के सरकार के खूंटा उखड़ला के बादे दम लिहिल जाई.\nदेवीलाल जी कहले रहन कि करपूरी जी के सपना पूरा करे खातिर कवनो कोर कसर बाकी ना राखल जाई. 1989 के दिसम्बर में राजीव सरकार के बिदाई हो गइल. अगर ओह घरी करपूरी जी जिंदा रहितीं तs ऊंहे के परधानमंतरी बनतीं. रघुबंस बाबू ओह भाषण में कहले रहीं कि करपूरी जी के समाजवादी आंदोलन में एतना तेयाग कइले रहन कि परधानमंतरी के पद उनके मिललs रहितs. बाद में जब बीपी सिंह में झंझट भइल तs देवी जी कहले रहन कि कवनो खांटी समाजवादी के परधानमंतरी बनवले रहितीं तs ई दुरदाशा ना भइल रहितs.


मिलन के मजबूरी... मिलन के मजबूरी... मिलन के मजबूरी...\nजग में ज़िन्दा रहे के बाटे,\nबात बस एतना जानो!\nगर्लफ़्रेंड के किस जनी करिहो,\nबात तू हमरी मानो।\nमिले जइबो गर्लफ़्रेंड से,\nलालच अगर बढइबो।\nछींकत, खासत,लिये करोना,\nअस्पताल में जइबो।\nमोबाइल और टेलीफ़ुन से,\nचाहे जेतना बात करो!\nबाबू, सोना, जादू, टोना,\nमैसेंजर पर,दिन रात करो!\nकुछ दिन भूली जा सोना के,\nएही में बाटे भलाई।\nबस दूर रहल ये बीमारी के,\nबाटे एक दवाई।\nसाफ़ सफ़ाई मुंह पर पट्टी,\nरखिहौ दो गज दूरी।\nकुछ दिन ना मिलिहो सोना से,\nसमझो बबूआ मजबूरी।\nजान बची बहुतेरे मिलिहें,\nतनिको ना अफ़सोस करो।\nकहें अजनवी जेतना तोहसे,\nओहीका बस तुम ध्यान धरो।\nपिछला लेखएकलव्य स्कूल शिक्षक भर्ती: TGT, PGT के आवेदन की अंतिम तिथि बढ़ी\nअगला लेखग्रहों के राजकुमार कल बदलेंगे राशि, इनकी चमकेगी किस्मत


दुर्गा माई के नौ रुप 1.शैलपुत्री – Anjoria\nदुर्गा माई के नौ रुप 1.शैलपुत्री\nअक्टूबर 5, 2013 दुर्गा माई के नौ रुप, शैलपुत्री\n(नवरात्र के पहिला दिन शनिचर, ५ अक्टूबर २०१३)\nवन्दे वाञ्छितलाभाय चन्द्रार्धकृतशेखराम्|\nवृषारूढ़ां शूलधरां शैलपुत्रीं यशस्विनीम् |\nमाई दुर्गा अपना पहिला रूप में ” शैलपुत्री ” का नाम से जानल जाली. नवरात्र में पहिला दिने माई के एही रूप के पूजा होला. दुर्गाजी के नव रूपन में प्रथम शैलपुत्री दुर्गा के महिमा अनन्त बा. पर्वतराज हिमालय का बेटी के रूप में पैदा भइला का कारन इहाँ के नाम शैलपुत्री पड़ल. पूर्वजन्म में इहाँ का प्रजापति दक्ष का घर में जन्म लेले रहलीं. तब माई के नाम “सती” रहे. इहाँ के बियाह भगवान शंकर जी से भइल. अपना पिता के द्वारा पति के अपमान भइला का दुख से माई सती योग अग्नि से अपना ओह रूप के जला के भस्म क दिहलीं. ओकरा बाद माई शैलपुत्री का रूप में शरीर धारन कइलीं. पूर्वजन्म के समान एहू जन्म में माई शैलपुत्री दुर्गा के बियाह भगवान शंकरे जी से भइल. इहाँ का बैल पर सवार बानी. इहाँ के दहिना हाथ में त्रिशूल आ बाएँ हाथ में कमल के फूल शोभेला. नवदुर्गा में पहिल माई शैलपुत्री दुर्गाजी के जय हो.\n(पहिले से प्रकाशित रहल, तिबारा प्रकाशित)\nदागी सांसद अध्यादेश का वापसी मे राहुल के योगदान नइखे .. कहलन आडवाणी\nOne thought on “दुर्गा माई के नौ रुप 1.शैलपुत्री”\nअक्टूबर 5, 2013 को 5:18 अपराह्न पर\nजय हो मईया की


आम औरत का भूमिका में रिंकू घोष – Anjoria\nआम औरत का भूमिका में रिंकू घोष\nभोजपुरी सिनेमा के जानल मानल चेहरा रिंकू घोष जिनिगी के जद्दोजहद से अझूरात आ महँगाई से परेशान एगो आम औरत का किरदार में नजर अइहन. नायिका प्रधान भोजपुरी फिलिम “सईंया ड्राइवर बीबी खलासी” के खलासी बनल नायिका रिंकू घोष हमेशा से चुनौती वाली भूमिका करत आइल बाड़ी. एह फिल्म के निर्देशन अंजनी कुमार के बा. पिछला दिने रिलीज रिंकू घोष के फिल्म आखिरी रास्ता आ दुश्मन सफल फिल्म रहली सँ आ उमेद बा कि इहो फिल्म ओही पाँत में शामिल रही.\nसंजय पाण्डेय बनलन कातिया सेठ\nसुशील सिंह के तुती बोलत बा


साँच उघारल जरूरी बा ! – Anjoria\nसाँच उघारल जरूरी बा !\nसितम्बर 26, 2017 अशोक द्विवेदी, पाती, भोजपुरी, भोजपुरी दिशाबोध के पत्रिका पाती, हिन्दी\n– डॉ अशोक द्विवेदी\nहम भोजपुरी धरती क सन्तान, ओकरे धूरि-माटी, हवा-बतास में अँखफोर भइनी। हमार बचपन आ किशोर वय ओकरे सानी-पानी आ सरेहि में गुजरल । भोजपुरी बोली-बानी से हमरा भाषा के संस्कार मिलल, हँसल-बोलल आ रोवल-गावल आइल। ऊ समझ आ दीठि मिलल, जवना से हम अपना गँवई लोक का साथे, देशो के इतिहास भूगोल समझनी, आनो के आपन मननी । संग-साथ का सामूहिक उतजोग से पारस्परिकता के भाव जगल। जीवन-संस्कृति के लूर-सहूर सिखनी हमरा एह व्यक्तित्व का निर्मान में पहिल भूमिका भलहीं हमरा माई-बाप, सगा-सम्बन्धी चाचा-चाची, मामा-मामी, फुआ, ईया-बाबा क रहे, बाकिर ओहू अनगिनत लोगन के रहे जे समय समय पर भाई, गुरु, सँधतिया, हीत-मुदई बनि के मिलल । आपन धरती, हवा-पानी, डँड़ार-सिवान, नदी-ताल, बाग-बन आ बोली-बानी केकरा ना रास आवे, केकरा ना रुचे ! हमरो अपना ओह सगरे क गरब-गुमान बा, जवन हमरा के रचलस-ओरिचलस !\nइस्कूल, कालेज, विश्वविद्यालय में पढ़ला-लिखला-सिखला के जेवन मोका मिलल, ओहू क क्षेत्र, भोजपुरिये रहे – याने गाजीपुर, बलिया, बनारस। हमार माई सिवान (बिहार) जिला के रहे, जवना कारन हमरा में भोजपुरी लोक के ऊ सोगहग संस्कार आइल, जवना में लोक-संस्कृति के जियतार विस्तार आ गहिराई के अनुभूति-प्रतीति भइल। पोथी ज्ञान खातिर हिन्दी, अंगरेजी, संस्कृत जइसन प्रचलित भाषा हमरा शिक्षा क माध्यम जरूर रहे, बाकि ओह सबसे सटल आ ब्यौहारिक रूप से जुड़ल उर्दुओ के शब्द ज्ञान कामे आइल। हमरा उच्च शिक्षा में निजी रुचि का कारन साहित्य पढ़े के रहे, एहसे अवधी, ब्रजी, मैथिली, राजस्थानी आदि भाषा- सब के जाने-समझे के अवसर मिलल। ओइसे गोसाईं तुलसीदास के रामचरित मानस त हमरा भाषा-समाज के ब्योहारे में रहे बाकि हिन्दी साहित्य पढ़े में, एह सब लोक-भाषा के विस्तार आ गहिराई के थोर-बहुत थाहे आ ओमे पँवरे के संजोग भेंटाइल । बड़ जेठ क नेह-प्रीति, असीस-प्रोत्साहन मिलल त दीठि आ समझ के फइलाव भइल।\nओह समय भोजपुरी, अवधी, ब्रजी, बुन्देली, राजस्थानी, पंजाबी वगैरह के हिन्दी से कवनो भेद दुराव ना रहे, बुझाव जइसे सब हिन्दिये के हऽ आ हिन्दिया सिखावे-पढ़ावे वाला लोगवा एह सबके हिन्दिये क माने । थोर-बहुत संस्कृत, पालि, अपभ्रंश, अवहठ्ठ आदि पुरनकी भाषा सब के शब्दवा अटपट आ दुरूह जरूर लागे, बाकि ई खूब नीक से बुझाय कि एकरा जनला बिना हिन्दियो क जानकारी ना पूर होई । अभी हे दे ले हमनी के, अपना माई-भाषा में लिखत पढ़त, कुछ हिन्दियाइन लोग का उपेक्षा-तिरस्कार का बावजूद ईहे बूझत रहनी कि सब मिला के एक्के हवे । थोर-ढेर अन्तर का बादो, एह देश का लोकतंत्र में सब भाषा के बिकसे बढ़े क समान अधिकार आ अवसर बा । भोजपुरी भा राजस्थानी वाला लोग, अपना साहित्य आ बोलनिहार-संख्या का दिसाईं सबल भइला का बावजूद अपना के, एह समानता के अवसर से वंचित बूझत बा । एकर कारन, ऊ भेदभाव आ बरकाव बा, जवना में कवनो बड़-बरियार भाई अपना छोटका पर, आपन बर्चस देखावेला आ रोब झाड़ेला।\nराजनीति में ई भेदभाव आ बरकाव साफे चिन्हा जाला। तब झुठिया के रेवड़ी बाँटल आ लेमनचूस देके फुसिलावल कामे ना आवे। ओइसे हमन जइसन लोगन में, ई भेदभाव आ भाषा-दुराव ना कबो पहिले रहे, ना आज बा, हँ …कुछ स्वनामधन्य ‘हिन्दी बचाओ’ अभियान वाला कथित हिन्दी-प्रेमी लोग के ‘भोजपुरी’ ‘राजस्थानी’ बिरोध देखि के अचरज आ दुख जरूर भइल । ओइसे अनुज डा0 प्रकाश उदय हमरा नाँवें लिखल अपना चिट्ठी में एह महान हिन्दीप्रेमी लोगन के ‘‘हिन्दी के ‘खाता’ आ ‘त्राता’ नाँव देले बाड़न, सहिये लागल । अपना कुतरक-प्रोपेगेन्डा से एह लोग क बिसूरल देखि हँसियो आवऽता आ रोवाइयो ! पता ना ऊ लोग आ ओह लोगन के पोंछिटा सँभारे वाला लोग हिन्दी के अजान-अनचीन्ह भुतभाँवर से बँचावल चाहत बा कि ओकरे पाछा से लुत्ती लेसि के आगि लगावल चाहत बा । अइसे भाषिक दुराव आ हिन्दी के खण्डित- राष्ट्रवाद का आड़ा, छिपल एह ‘खाऊ’ बर्चस्व देखावे वाला लोगन के काहें हिन्दी के हितकारी मानल जाव? हिन्दी पूरा देश के जोड़े वाली सम्पर्क भाषा आ राजभाषा हउवे, कवनो एगो खोंढ़िला के भाषा थोरे हवे ! कवनो एगो क्षेत्रविशेष के भाषा थोड़े हवे, ऊ त सबसे मिलके, सबसे लेके, सबसे जुड़के आपन बल-बउसाय आ सामरथ बढ़वले बिया । ए भइया लोग, काहें ओके कुतरक का गँड़ासी से टुकी टुकी करे पर लागल बाड़ऽ जा !\nसंबिधान के अठवीं अनुसूची देश आ देश के भाषा-समाज के सँवारे-सँभारे खातिर हऽ। ओमें राजस्थानी, भोजपुरी के शामिल करे क माँग कइला पर काहें दूनी ए ‘हिन्दी बचाओ’ मंच वालन का पेटे बत्था आ मरोड़ उठऽता। कहीं कि हिन्दी के खइलका एह लोगन के अपच आ बेगँव कइले बा। ए भाई, हमहन का ‘जीये आ जिये दऽ’ वाला भोजपुरी-लोक के हईं जा, खाली ‘अपने’ ना, ‘लोको’ के कल्यान खातिर रोवे-गावे वाला, सभका जोग-क्षेम क मंगलकामना करे वाला, देश खातिर जीये-मुवे वाला, बुडबक-बकलोले सही, ठोक-बजाइ के निठोठ बोले वाला भोजपुरिया हईं जा ! भला के अपना भाषा संस्कृति आ लोकपरम्परा के हेठी करे आ ओकरा राही काँट बिछावे वाला के आसनी बिछाई ? भोजपुरिया त असहीं बे बेजाँय कइले, अपना सोझ साफ कड़ेर बोली-बानी बदे बदनाम बाड़े सन।\nभोजपुरी जनपदन का लोक के लोहा देश के गुलाम बना के राखे वाला अंगरेजवो मनले बाड़े सऽ! ओकरा प्रतिभा, बल-पौरुख आ पराक्रम के पताका बिदेस ले फहरल, ओकरा कुशलता आ मेहनत -मजूरी से देश क बड़-बड़ महानगर दमकले सऽ । एही भोजपुरिया लोक से राष्ट्रपति निकलले, महामना निकलले, बड़ -बड़ साहित्यकार, रणनीतिकार आ सिद्ध महतमा निकलले। देश खातिर जूझे-मरे वाला बीर बलिदानी निकलले, जवना के गिनती गिनले ना गिनाई । करोड़ों का संख्या वाला ओ भोजपुरियन के एह जनतांत्रिक देश में अपना भाषा खातिर निहोरा-प्राथना करे के पड़त बा।\nभइया-बाबू, बहिनी हो, एह भाषा में ‘मैं’ ना, ‘हम’ बोलल जाला । ‘हम’ सहभागी-समूह क बोध करावेला, ओह संस्कृति चेतना के अँजोर देखावेला कि सबका साथे मिल के करे, मिल के चले, मिल के खा-पीये, मिल के गावे-बजावे, उत्सव करे, परब -तिहवार मनावे ! हमहन जोरला में बिश्वास राखीले, तुरला में ना ! सोगहग के उपासना करीले, खण्ड-खण्ड के ना ! तूहूँ बनल रहऽ, हमहूँ बनल रहीं ! हिन्दियो बनल रहे, भोजपुरियो बनल रहे । ई बाँटे- अलगावे वाली राजनीति चाहे जे करे, ओकर मुखौटा उतरे के चाहीं । भाषा के आड़ लेके, भाषा के राजनीति आ मठाधीशी करे वालन क साँच उघारल जरूरी बा !\nहिन्दी के ‘खाता’ आ हिन्दी के ‘त्राता’ से रार पर मनुहार


छपरा न्यूज, 14 अक्टूबर 2016 – टटका खबर\nबिहार के पहिलका भारी वाहन ड्राइविंग स्कूल छपरा में\nभाजपा सांसद आ केन्द्र में कौशल विकास आ सड़क परिवहन राज्यमंत्री राजीव प्रताप रूढ़ी सारण के नवहियन के एगो शानदार तोहफा दिहले बाड़न. बिहार के पहिलका भारी वाहन ड्राइविंग स्कूल सारण जिला के खैरा में2किलोमीटर लमहर आ5एकड़ में पसरल जमीन पर खुले जात बा. एकर लोकोर्पण 17 तारीख के छपरा में कइल जाई.\nटाटा मोटर्स आ ओला जइसन कंपनियन का सहयोग से एह स्कूल के संचालन राइल अंडिया करी.\nअमनौर के खोड़ीपाकर गाँव में बुध का रात में डकैती\nकरीब आधा दर्जन डकैत असलहा चमकावत घर पर धावा बोललें आ घर में मौजूद दूगो मेहरारूवन के डरवा के नाहियो त बारह तारह लाख के गहना, नकदी आ सामान तूट लीहलें. ओह घरी घर में कवनो मरद ना रहलें काहें कि सभे बहरी रोजी रोटी कमाए गइल बा. मालिक नागपुर में, बड़का बेटा दिल्ली में बाड़ें. छोटका बेटा अपना मेहरारू साथे अपना ससुरारी गइल रहुवे.\nछपरा शहर में दिनदहाड़े डकैती\nबियफे का दिने छपरा के साधनापुरी मोहल्ला में करीब आधा दर्जन डकैत विदेश में रहे वाला तुलसी प्रसाद के घर पर धावा बोल दिहले सँ आ घर में रहत उनुका मेहरारू आ बचवन के हाथ गोड़ बान्ह के पूरा घर खंगाल दीहले सँ. हालांकि पुलिस के लागत बा कि एह मामिला में कुछ पारिवारिक विवादो के हाथ बा.\nवैशाली जिला के भवानी हाट में फायरिंग से दस लोग जख्मी\nबिहार के वैशाली जिला के जनदाहा इलाका के भवानी हाट में बियफे का सँझिया दू गो मोटरसाइकिलन प आइल बदमाश अन्हाधुंध फायरिंग करत भाग निकलले सँ. कवनो बदमाश के चिन्हल ना जा सकल काहें कि सगरी हेलमेट लगवले रहले सँ. एह फायरिंग से 10 लोग घवाहिल हा गइल बा.\nपोखरा में डूबला से फुआ भतीजी के मौत\nबुध के सँझिया सोनपुर प्रखंड के शिकारपुर छपरा गांव के पोखरा में दू गो लड़िकियन के डूबले से मौत हो गइल. 15 आ5बरीस के ई लड़िकी फुआ भतीजी रहली सँ. घर के लोग दिन भर जँहे तँहे खोजत रहि गइल. आखिर में दुनू के लाश बियफे का दिने पोखरा में मिलल.\nTags: छपरा, भारी वाहन ड्राइविंग स्कूल, वैशाली, साधनापुरी


हमार त बहीन जी रहीयन - Khabar Lahariya (खबर लहरिया)\nखबर लहरिया औरतें काम पर हमार त बहीन जी रहीयन\nजिला वाराणसी, ब्लाक चोलापुर, गावं सिन्धोरा यादव बस्ती। वाराणसी में चुनाव के लेके खूब हलचल मचल हव। कोई मोदी के त कोई काग्रंेस में हव। एही सब के लेके हमने गावं के महिला श्मामदुलारी से बात कइली त ओन कर कहब हव कि हमार त बहिन जी हईन। आउर हमने बसपा के ही वोट देब।\nसवाल- ए समय चुनाव के माहौल हव। आप लोग के केकर सरकार बनावे के मन बा?\nजवाब- हव चुनाव के माहौल त बा। हमने अबकी बारी बसपा के वोट देवे वाली हई। सबकेे त दे चुकली एक बार एनके भी देई।\nसवाल- आप लोगन के का लगत हव, काहें के बसपा के सरकार बने के चाही?\nजवाब- सबकर करनी त देखा गयल। अगर बसपा के सरकार बनी त हो सकला कि हमने के गंाव के कुछ विकास होवे।\nसवाल- अगर कउनों आउर सरकार बनल त। तब तू लोगन के का विचार हव?\nजवाब- अगर हमने के जहिसन सबकर सोच रही त बसपा के सरकार होई। मेहराय लोगन के उपर एतना अत्याचार होत हव। हो सकला कि अगर बसपा के सरकार आवे त ओकरे राज में कम आतंक होला। मेहरारून के उपर अत्याचार भी कम हो जाए।


शारदा सिन्हा - विकिपीडिया\n1952 (उमिर 69–70)\nहुलास गाँव, सुपौल, बिहार\nशारदा सिन्हा (जनम 1 अक्टूबर 1952) एगो भारतीय लोक गायिका बाड़ी। बिहार में जनमल सिन्हा, मैथिली, भोजपुरी आ मगही में गावल अपने लोकगीतन खातिर जानल जालीं। एकरे अलावा हिंदी फिलिम सभ में भी उनके कई गो गाना हिट रहल बाने। संगीत के सेवा खातिर भारत सरकार उनके पद्मश्री सम्मान दिहले बा।\n2 गायकी कैरियर\nशारदा सिन्हा के जनम भारतीय राज्य बिहार के मिथला क्षेत्र के सुपौल जिला के हुलास गाँव में 1 अक्टूबर 1952[नोट 1] के एगो मध्यमवर्गी परिवार में भइल। इनके बाबूजी सुखदेव ठाकुर बिहार सरकार के शिक्षा बिभाग में एगो अधिकारी रहलें। इनके बाबूजी बचपने में संगीत के ओर झुकाव के चीन्ह लिहलें आ घरहीं आके सिखावे वाला एगो शिक्षक इनके गायकी आ नाच के शिक्षा देवे सुरू कइलेन।\nआगे, शारदा सिन्हा आपन एकेडेमिक पढ़ाई पटना विश्वविद्यालय से पूरा कइली। सिन्हा कला वर्ग में स्नातक (ग्रेजुएट) हई।\nबियाह के बाद उनके गायकी के ससुरार में कुछ बिरोध भी भइल बाकी पति के पूरा सहजोग मिलल। वर्तमान में सिन्हा समस्तीपुर में रहे ली आ उहाँ एगो कालेज में संगीत के शिक्षा भी देली।\nगायकी कैरियर[संपादन करीं]\nशारदा सिन्हा 80 के दशक में मैथिली, भोजपुरी आ मगही भाषा सभ में परंपरागत गीत गावे खातिर परसिद्ध होखे सुरू भइली। लोकगीतन के अलावा उनके श्रद्धांजलि नाँव के एल्बम (कैसेट) बहुत लोकप्रिय भइल जेह में ऊ मैथिल कवि विद्यापति के गीतन के आवाज दिहली। ई दौर कैसेट के दौर रहे आ सिन्हा के गावल पिरितिया काहे ना लगवले, पटना से बैदा बोलाइ दऽ, नजरा गइलीं गुइंया, पनिया के जहाज से पलटनिया बनि अइहऽ पिया, आ बतावऽ चाँद केकरा से कहाँ मिले जालऽ नियर भोजपुरी गीत उत्तर प्रदेश के पूर्वांचल आ बिहार में बहुत पसंद कइल गइने। टी-सीरीज पर आइल एलबम (कैसेट) "केकरा से कहाँ मिले जाल" में सिन्हा प्रसिद्ध भोजपुरी कवि आ नाटककार भिखारी ठाकुर के मार्मिक गीत रोई-रोइ पतिया लिखवले रजमतिया गवली। टेप वाला कैसेट के ओह दौर में सिन्हा के परसिद्धी के अनुमान एही से लगावल जा सके ला कि ऊ एगो रेकार्डिंग के मेहनताना लगभग पचास हजार पावें। भोजपुरी फिलिम सभ खातिर सुरुआती माहौल एही कैसेट के जमाना में लोकगीतन के क्रांति से बनल आ एह में सिन्हा के नाँव सभसे आगे लिहल जाला।\nहिंदी फिलिम में शारदा सिन्हा के गावल कई गो गीत हिट बाने आ आज भी पसंद कइल जालें। मैंने प्यार किया फिलिम के गीत कहे तोसे सजना से सिन्हा हिंदी जगत के लोग के अपना आवाज से मोह लिहली। एकरे बाद हम आपके हैं कौन में भी उनके गावल एगो गीत रहल। 1989 में सिन्हा हिंदी फिलिम माई में एक्टिंग भी कइली। हाल में, अनुराग कश्यप के फिलिम गैंग्स ऑफ वासेपुर में सिन्हा के गावल पारंपरिक बियाह गीत तार बिजली से पतले हमारे पिया बहुत पसंद कइल गइल।\nपद्म श्री (1991) (भारत सरकार द्वारा)\nबिहार कोकिला (बिहार सरकार द्वारा) उपाधि\nदेवी अहिल्या सम्मान (2005-06) (मध्य प्रदेश सरकार द्वारा)\n↑ बीबीसी में छपल खबर में इनके जनम के साल 1953 बतावल गइल बा।\n↑ 1.0 1.1 ध्रुव कुमार (2013). बिहार शताब्दी के 100 नायक. Prabhāta Prakāśana. पप. 165–. ISBN 978-93-5048-361-9.\n↑ 2.0 2.1 2.2 2.3 अर्जुन, स्वाति (2 सितंबर 2012). "'तार बिजली' गाने से पहले डर रही थी: शारदा सिन्हा". bbc.com/hindi (Hindi में). पहुँचतिथी5जुलाई 2017.\n↑ विजय कुमार; युवराज देव प्रसाद (2012). बिहार के विकास में महिलाओं की भूमिका. पप. 109-. ISBN 978-93-81456-00-2.\n↑ Peter Manuel (मई 1993). Cassette Culture: Popular Music and Technology in North India. University of Chicago Press. पप. 165–. ISBN 978-0-226-50401-8.\n↑ 5.0 5.1 Avijit Ghosh (22 May 2010). CINEMA BHOJPURI. Penguin Books Limited. पप. 87–. ISBN 978-81-8475-256-4.\n↑ प्रणव. "मुलाकात (इंटरभ्यू)". bhasha.ptinews.com (Hindi में). पीटीआई. पहुँचतिथी5जुलाई 2017.\n↑ "Padma Awards" (PDF). Ministry of Home Affairs, Government of India. 2015. पहुँचतिथी 21 July 2015.\n↑ "::Department Of Public Relations,Madhya Pradesh::". Mpinfo.org. पहुँचतिथी 2017-07-05.\nआइ॰एस॰एन॰टी॰: 0000 0000 4752 737X\n"https://bh.wikipedia.org/w/index.php?title=शारदा_सिन्हा&oldid=676030" से लिहल गइल\n1952 में जनम\nभारतीय लोकगीत गायिका\nएह पन्ना पर आखिरी बेर संपादन 26 जुलाई 2020 के 14:31 बजे भइल रहल।


यूपी चुनाव में भोजपुरी ला संवैधानिक मान्यता के मुद्दा – टटका खबर\nभोजपुरी समाज, दिल्ली का तरफ से बोलावल एगो अनौपचारिक मुलाकात में भोजपुरी भाषी सांसदन आ पत्रकार लोग जुटल. एह मुलाकात से राय निकलल कि यूपी विधानसभा के अगिला बरीस होखे जात चुनाव में मुद्दा बनवला क जरुरत बा. बइठक में भोजपुरी समाज, दिल्ली के अध्यक्ष अजीत दूबे आ भाजपा सांसद मनोज तिबारी के सक्रिय भागीदारी रहल.\nसभे देखत बा कि कवना तरह पंजाब चुनाव में पंजाबी भाषा के मुद्दा उछाल के केजरीवाल एकरा के अपना चुनावी फायदा ला इस्तेमाल करत बाड़न. अइसहीं भोजपुरियनो क मनसा बा कि भोजपुरी भाषा के संवैधानिक मान्यता के यूपी का चुनाव में मुद्दा बनावल जाय. पूर्वांचलियन के लागत बा कि एह पर बड़हन दबाव बनवला से भोजपुरी के मान्यता दिआवे के आन्दोलन अपना मुकाम प चहुँप जाई.\nअबकी का संसद में नाहियो त 70 गो भोजपुरिया सांसद बाड़ें आ भोजपुरी के मान्यता दिआवे के वादा कर चुकल भाजपा के अब आपन वादा पूरावे के ईमानदारी देखावे के समय आ गइल बा. भोजपुरी इलाका वाराणसी से सांसद आ देश के प्रधानमंत्री नरेन्द्र मोदी का ओर भोजपुरिया आशा से तिकवत बाड़ें.\nTags: अजीत दूबे, प्रधानमंत्री नरेन्द्र मोदी, भोजपुरी, भोजपुरी समाज, मनोज तिवारी, यूपी चुनाव, वाराणसी, संवैधानिक मान्यता


भोजपुरीओ साहित्यकार लोग अब ‘भारतीय साहित्य निर्माता’ का पाँत में – Anjoria\nखबर पुस्तक चर्चा साहित्य\nSep 18, 2014 अठवीं अनुसूची, डा॰ अशोक द्विवेदी, पाती, भोजपुरी, मोती बीए, संविधान, साहित्य अकादमी\nभोजपुरी अबहीं संविधान के अठवीं अनुसूची में शामिल होखे खातिर संघर्ष करत बिया. जबकि भारत के साहित्य अकादमी भारतीय साहित्य निर्माता का रूप में भिखारी ठाकुर आ धरीछन मिश्र का बाद अब भोजपुरी के नामी गिरामी कवि मोती बीए पर एगो किताब प्रकाशित कइलसि ह. इहे ना बलुक पछिला बरिसन में अकादमी पुरस्कार (एक लाख) का साथे ‘भाषा सम्मान’ भोजपुरी कवियन के दे के साहित्य अकादमी भोजपुरी के गौरव बढ़ा दिहले बिया.\nस्व॰ मोती बीए के व्यक्तित्व आ सगरी साहित्यिक अवदान के लेके लिखल डा॰ अशोक द्विवेदी के आलोचनात्मक किताब ‘मोती बी.ए.’ भोजपुरी प्रेमियन के जरूर पढ़े के चाहीं.\nजाने जोग इहो बा कि बलिया जनपद के चर्चित साहित्यकार आ जानल मानल कवि, कथाकार डा॰ अशोक द्विवेदी पछिला पैंतीस बरीसन से ‘भोजपुरी दिशा बोध के पत्रिका पाती’ के जरिए भोजपुरी भाषा आ साहित्य के स्तरीयता आ स्वीकार्यता खातिर लगातार संघर्ष करत आइल बानी.\nटटको में टटका खबर : 18 सितंबर 2014


केहु साथ चले मत चले हमरा त चलत जाए के बा – विश्वनाथ रामदास पाटिल – Anjoria\nकेहु साथ चले मत चले हमरा त चलत जाए के बा – विश्वनाथ रामदास पाटिल\nकॅन्सट्रक्शन बिजनेस मे जुडल जलगाँव के रहेवाला शांत आ सज्जन विश्वनाथ रामदास पाटिल अब भोजपुरी फिल्म निर्माता बन गइल बाड़ें. पिछला दिने अपना साक्षात्कार में जवन कहलें तवने क सारसंक्षेप एहिजा पेश बा. का अंश प्रस्तुत है।\nमहाराष्ट्र के जलगांव के रहे वाला विश्वनाथ पाटिल एन.एस.डी. के एगो कलाकार आ एगो फिल्म वितरक के राय पर प्रापर्टी डीलिंग आ भवननिर्माण का धंधा से भोजपुरी फिल्म निर्माण में उतरलें. ऊ दुनु दोस्त भोजपुरी सिनेमा से जुड़ल रहलें से विश्वनाथो पाटिल मराठी फिलिम ना बना के भोजपुरी फिलिम बनावल तय कइलें. बाकिर जब समय आइल त केहु साथ ना दिहल उहो दुनु जने ना जे एकर सलाह दिहले रहलें.\nसिनेमा भोजपुरी के लोगन में बहुते धोखेबाज भरल बतावे वाला पाटिल के पहिला फिलिम “शेरनी” दशहरा ले रिलीज होखी जबकि दोसरकी फिलिम “साँवरिया तोसे लागी कैसी लगन” के शूटिंग अगिला महीना शुरु होखी. एकाध गो हिन्दीओ फिलिम के योजना पर काम चलावत बाड़ें.\nरजनीकांत बनल चाहत बाड़न मनोज आर. पाण्डेय\nमनोज पाण्डेय के ‘नजर लागल राजा तोरे बंगले पे’ के संगीतमय मुहूर्त


रघुवीर नारायण के पुण्यतिथि आजु – टटका खबर\nरघुवीर नारायण के पुण्यतिथि आजु\n“सुन्दर सुभूमि भईया भारत के देसवा से, मोरा प्रान बसे हिम खोह रे बटोहिया” गीत के रचयिता बाबू रघुवीर नारायण के पुण्य तिथि आजु ह. छपरा जिला के नयागाँव के वासी रघुवीर नारायण के बेसी रचना अंगरेजी में बा. बाकिर उनकर लिखल भोजपुरी गीत.”बटोहिया” उनुका के अमर बना दिहलसी. देश विदेश में भोजपुरी हमेशा उनुका गीत के आदर का साथ याद करेलें. आ रघुवीर बाबू के पहिचान बटोहिया गीते से होला. १८ अक्टूबर १८८४ के जनमल रघुवीर बाबू के निधन सत्तर साल का उमिर में १ जनवरी १९५४ के हो गइल रहे. अँजोरिया परिवार का तरफ से रघुवीर बाबू के शत शत नमन.


देश के मंदी के असर बिहारो में लउके लागल – टटका खबर\nदेश के मंदी के असर बिहारो में लउके लागल\nबिहार के उपमुख्यमंत्री आ वित्त मंत्री सुशील कुमार मोदी कहलन कि देश के मंदी के असर बिहारो में लउके लागल बा. पिछला साल वाहन बिक्री के रफ्तार में कमी आइल बा हालांकि एह कमी का बावजूद परिवहन विभाग अधिका टैक्स वसूले में सफल रहल बा. बतवलन कि एह साल टैक्स वसूली पिछलो साल से अधिका रही काहे कि चेकपोस्टन पर पिछला साल से बयालिस फीसदी अधिका टैक्स वसूली हो रहल बा.\nTags: मंदी, सुशील मोदी


ⓘ देवरी-१ गाँव, कहलगाँव, भागलपुर .. सूचना | यह क्या है?\nभगलपरमकतनपरखडह भगलपरजलमकतनपचयतह बलक पचयत परखणड वधनसभ देवरी-१ गाँव, कहलगाँव (भागलपुर) कहलगव भागलपुर जिला के गाँव. देवरी-१ गाँव, कहलगाँव (भागलपुर) ससद भगलपरजलमकतनपरखडह भगलपरमतनबलकह भगलप भगलपरससदकनह कतन भगलपरजलमकतनपरखणडह परखड दवरगकहलगवभगलपर कषतर भगलपवधनसभकषतर भगलपरमकतनगवह भगलपर दवर


Home > Posts tagged :भोजपुरी गीत"\nNovember 7, 2016 November 7, 2016 सम्पादक\nजागल भोजपुरिया बेटहना हो रामा , मन उमगाइल | जंतर मंतर से बोले आपन बोलिया नेतन परेतन खोले लागल पोलिया अबकी दियाई ओरहना हो रामा , मन उमगाइल | संसद के भितरी से उठिहें अवजिया भोजपुरी माई के मिली सभ नवजिहा अब नाही चली बेकहना हो रामा , मन उमगाइल | अठवीं अनुसूचिया पर होई अब बतिया हिल मिल करिहें मांग सगरी संघतिया सुनी राज हमरो सरहना हो रामा , मन उमगाइल | जयशंकर प्रसाद द्विवेदी\nभोजपुरी गीतabhivarta, जयशंकर प्रसाद द्विवेदी, भोजपुरी गीत, भोजपुरी साहित्यांगनLeaveacomment\nदेशवा के शान मोर किसान\nहोत सबेर गूंजे चिरइन के शोर मोर बलमा गइलें खेतवा के ओर । मोर….. कहीं उँच नीच बाटे भारत के भूमि कहीं त पहरुवा , गगनवा के चूमि चमके मोती अइसन ओसिया बेजोर मोर बलमा गइलें खेतवा……………. कन्हवा पर हर लेके हथवा कुदारी गते गते कोड़ दीहलें सागरी कियारी बनवा में नाचेला मोर चारी ओर मोर बलमा गइलें खेतवा……………. खेतवा मे लह लह लहके फसलिया पुरुवा के संगे संगे झूमेले बलिया देखि देखि बलमा भइलें विभोर मोर बलमा गइले खेतवा……………. देशवा के आन बान शान मोर किसान लाल बिहारी लाल…\nभोजपुरी गीतbhpjpuri patrika, भोजपुरी गीत, लाल बिहारी लालLeaveacomment\nछठी माई सुन ली अरजिया हमार\nNovember 2, 2016 सम्पादक\nमंदिर में बानी लेले आरती के थाली , नदिया किनारे सूरुजमल के लाली , छठी माई के लीला अपरम्पार , करिहें पूरन , मनोकामना हमार ॥ छठी माई…………………………। केला क घवदवा आ गेहुं क मोटरिया , सुपवा सजवले बानी भरी ठिकरिया , सरधा से होई भरल परिवार , रउरी किरपा बा बरत हमार ॥ छठी माई…………………………….। सांझे – भोरे करेम अदितमल के अरचन , उहे करेलन जन जीवन के सिरिजन , दरसन दे देतु , माई एक बार करब हम नमन बारम्बार । छठी माई………………………….। पूजा गुप्ता “नेपाल”\nभोजपुरी गीतपुजा गुप्ता, पूजा गुप्ता नेपाल, भोजपुरी गीतLeaveacomment\nOctober 21, 2016 सम्पादक\nलिखे नी गीत पर,गावे ना आइल ! फजिहत मे जान परल, जी घबराइल !! गइनी स्कुल ना,नाव रहे लिखाइल! भइनी ना पास कबो, डिग्री बा आइल !! मास्टर जी कहे ले,गोबर बा घोराइल ! लिखेनी गीत पर,गावे ना आइल !! कइनी बरात बहुत,विआह ना भइल ! कहइनी ना पापा, पर लइका बा भइल !! कइनी छठीहार त, गाँव जुटी के खाइल ! लिखे नी गीत पर, गावे ना आइल !! खइनी बहुत दूध-घी,दही ना घोटाइल ! पिये लगनी दारू त, पेट बहरी आइल !! धइले बा रोग पर, मउवत ना…\nभोजपुरी गीतगुरूविन्द्रा सिंह ''गुरू', भोजपुरी गीतLeaveacomment\nबोलला में दोष बा\nOctober 3, 2016 October 11, 2016 सम्पादक\nमत बोल ए बाबू बोलला में दोष बा आजुकल के लइकन में नवा जोश बा || फरले बा मांग बिचे ही चनियां पहिनेला बाली पहिनी नथुनिया बढ़वाले बाल मुड़ववले मोछ बा || करे ला श्रृंगार जस नाच के नचनिया साजन का बनी लागत बा सजनियाँ घरवा में शेर बाहर पालतू खरगोस बा || घर के घोटाय ना खाला बजारू दूध दही अटकेला रोज पीये दारु चढ़वाले बा गांजा नशा में मदहोस बा || शराफत से बा दूर जबान पर बा गारी बिगरल ढंग ढेवार , दुखी…\nभोजपुरी गीतगुरुबिन्द्रा सिंह "गुरु, भोजपुरी गीत, भोजपुरी पत्रिका - भोजपुरी मैगजीनLeaveacomment\nOctober 1, 2016 सम्पादक\nआइल रहस गांधी जी भारत में संत बन के उनके परिश्रम से मुक्ति मिलल गोरन से विगुल बाजल आजादी के सहर आ गांवे-गांव केतना देले कुरबानी भइल भारत में नाव अइसन महात्मा से अंगरेज भी डर गइले आइल रहस गांधी जी …………. केतना गो नर नारी, गांधी के साथे अइले क्रांति के मसाल के अहिंसा से जलइले सदी में जे ना भइल, बरिस में करी गइले आइल रहस गांधी जी …………. चौरा-चौरा के घटना चाहे हो दांडी मार्च लंदन में गोलमेज हो चाहे बिहार मार्च सबका हीरो गांधी जी देखत-देखत…\nभोजपुरी गीतभोजपुरी गीत, लाल बिहारी लाल1 Comment\nदुश्मन कइले बावे खतरा……\nSeptember 30, 2016 September 30, 2016 सम्पादक\nदुश्मन कइले बावे खतरा चल भतरा हाय चल भतरा दुश्मन कइले बावे खतरा ठांय-ठांय दागब गोली बंद करब उनकर बोली हमही छोड़ाइब उनकर नखरा चल भतरा…….दुश्मन….. सीमा के पार जाके नख़ड़ा छोड़ाइब ना जे मनिहे त लबदा से मनाइब हमही बनाइब कफन अंचरा चल भतरा…….दुश्मन….. हाथी के दाँत नियन बात नाही करब नाही मानी बात त छाती मूंग दरब हम छोड़ाइब उनकर लफरा चल भतरा…….दुश्मन….. लाल बिहारी लाल के संगे पार जाइब सर्जिकल स्ट्राइक से छक्का छोड़ाइब होई ना माटी के अपने बखरा चल भतरा…….दुश्मन….. लाल बिहारी लाल\nभोजपुरी गीतभोजपुरी गीत, भोजपुरी पत्रिका - भोजपुरी मैगजीन, लाल बिहारी लालLeaveacomment


भोजपुरी अभिनेता रविकिशन हिन्दी फिल्म में नायक बन के अइहें – टटका खबर\nवइसे त रवि किशन बहुते हिन्दी फिलिम में काम कर चुकल बाड़न आ उहो बड़का बैनर में बनल फिलिमन के. बाकिर अबहीं ले उनुका कवनो हिन्दी फिल्म के नायक ना बनावल गइल रहुवे. अब उनुका ई मौका मिलल बा ‘जीना है तो ठोक डाल’ फिलिम से जवना में उनुका के मुख्य अभीनेता बनावल गइल बा. एह फिल्म से रविकिशन बहुते खुश बाड़न.\nTags: रविकिशन, हिन्दी फिल्म


हम भोजपुरी से दूर कबो जाइए ना सकीं – प्रकाश जैस – Anjoria\nहम भोजपुरी से दूर कबो जाइए ना सकीं – प्रकाश जैस\nभोजपुरी के सेवा आ हंगामा बरपावल अभिनेता प्रकाश जैस के खास पहचान ह. कलर्स के धारावाहिक भाग्य विधाता से घरे-घरे चिन्हा गइल प्रकाश जैस के पचीसवां भोजपुरी फिल्म फौलाद जल्दिये रिलीज होखे वाली बा. कन्यादान, राजा भोजपुरिया, फिरंगी दुल्हनिया, गवनवा ले जा राजा जी, निरहुआ चलल ससुराल, मुन्ना बजरंगी, बिहारी माफिया आ भईया के ससुरारी में जइसन सुपर डुपर हिट फिलिम देबे वाला प्रकाश जैस भाग्य विधाता का बाद फेर से भोजपुरी सिनेमा में व्यस्त हो गइल बाड़े. प्रकाश जैस हिन्दी में राम गोपाल वर्मा की फिल्म मैं माधुरी दीक्षित बनना चाहती हूं, जेम्स आ प्रकाश झा के फिल्म अपहरण का अलावे ब्लैक फ्राइडे, मातृभूमि, आ रामजी लंदन वाले फिलिमन से आपन खास पहचान बना लिहले. भाग्य विधाता से वापस भोजपुरी सिनेमा का ओर यू टर्न पर प्रकाश जैस के कहना बा कि भाग्य विधाता में रहतो घरी ऊ भोजपुरी सिनेमा के साथ ना छोड़ले रहन आ कबहू छूटे ना ई साथ, चिंगारी, अउर दुश्मनी फिल्म कइलन. भाग्य विधातो में ऊ भोजपुरीए के जियले.\nपचीस फिलिम कइला का बादो प्रकाश जैस कवनो खास छवि में नइखन घेराइल आ हर तरह के रोल, निगेटिव भा पॉजिटिव, कॉमेडी भा सपोर्टिंग कइलन. भाग्यविधाता धारावाहिको में ऊ उहे सब कइलन जवन भोजपुरी सिनेमा में होला काहे कि उनकर किरदार मोतिहारी के रहल. कहलन कि ऊ भोजपुरी से दूर कबो जाइये ना सकस. पटना के रहवइया प्रकाश जैस के कहना बा कि आजुकल इमोशन निकाले के सहारा बैकग्राउण्ड म्यूजिक बन गइल बा जवन आगा चल के ठीक ना होई. कलाकारी के तकनीक के गुलाम ना होखे चाहीं.\nप्रकाश जैस ना मानस कि भोजपुरी सिनेमा संकट से जूझत बा. उनुकर कहना बा कि अब त ई संकट से उबरत बा. अब बढ़िया फिलिम बने लागल बाड़ी सँ. हिंदी फिलिमन से तुलना पर प्रकाश जैस के कहना बा कि उनुका भोजपुरी फिलिम करे में नीक लागेला काहे कि आपन बोली, आपन लोग आ आपन भोजन सभका नीमन लागेला.\n(स्रोत – शशिकांत सिंह )\nरामाकांत प्रसाद के बारूद\nअनारा गुप्ता मोहब्बत में कइली एगो प्रमोशनल आयटम नम्बर\nOne thought on “हम भोजपुरी से दूर कबो जाइए ना सकीं – प्रकाश जैस”\nजुलाई 31, 2011 को 3:09 अपराह्न पर\nthanks2all….


गमछा पाड़े - 8 - अभय कृष्ण त्रिपाठी "विष्णु" - मैना: भोजपुरी साहित्य क उड़ान (Maina Bhojpuri Magazine)\nHome अभय कृष्ण त्रिपाठी "विष्णु" Katha गमछा पाड़े - 8 - अभय कृष्ण त्रिपाठी "विष्णु"\nगमछा पाड़े - 8 - अभय कृष्ण त्रिपाठी "विष्णु"\nमहादेव बाबू के घर के दालान में राजन अउरी ममता साथे बइठ के अपना बियाह के बात करत रहे कि इन्सपेक्टर सिंह के आवाज से दुनो लोग चौंक जा ता.\n'हम अन्दर आ सकत हईं?'\n'अरे इन्पेक्टर साहब आप अचानक.. ?' ममता उनकरा के अन्दर आवे के संकेत करेले, इन्सपेक्टर के साथे दुगो सिपाही, मोहन अउरी बुआजी भी रही जिनका के देख के ममता अउरी राजन के अउर भी आश्चर्य हो ला.\n'ममता जी माफ करा. हालात केतनो खराब हो, हमरे अधिकारियन के नजर में ई दुनो लोग कातिल ना हो सकत हव. एहि से हम ई लोग के ईहाँ लेके आइल हई.'\n'अईसन कईसे हो सकत हव? अबही ४ घंटा पहिलहीं त दुनो जने आपन जुर्म कबूल कईले रहन.' इन्सपेक्टर के बात सुन के ममता अउर राजन दुनो के आश्चर्य के सीमा ना रहे आ राजन के ई सवाल से लागत रहे कि सबसे ज्यादा ओकरे के कष्ट भइल होखे.\n'राजन बाबू जुर्म कबूलला से ज्यादा जरुरी होला सबूत. अउर पुलिस के पास ई दुनो लोग के खिलाफ कउनो सबूत नाही हव. साथही कतल के जगह के हालात अउर ई लोग के कबूलनामा से भी अईसन नाही लगत हव कि ई लोग कतल कईले होई. हम लोग के काम रहल ई दुनो जने के सही सलामत आप लोग के हवाले करे क. बाकि एक बात के आप लोग के खास ध्यान धरे के होई.' इन्सपेक्टर सिंह राजन के बात के जवाब देके कुछ कहे चहले त ममता सवाल कईलस...\n'कवन बात इन्पेक्टर साहब?'\n'ई लोग ईहाँ से कहीं जा ना पावे. अउर यदि गइल भी त पुलिस के तुरन्त सूचना मिले के चाही.' एतना कहला के बाद इन्सपेक्टर, राजन अउर ममता के आश्चर्य के डाल के अपना दल बल के साथ वापस चल गइले. जेकरा बाद दालान में तनिका देर खातिर खामोशी छा गइल. के का बोले, केहु के कुछ समझ में ना आइल. राजन अउर ममता के चेहरा पर जहाँ बुआ आ राजन खातिर नफरत झलकत रहे ऊँहे बुआ अउरी मोहन के चेहरा पर ग्लानि के भाव स्पष्ट रहे.\n'ममता बिटिया.' बुआजी कुछ कहे चहली त ममता हाथ क इशारा से उनके चुप रहे के कहलस अउरी राजन के साथे अन्दर जाये लागल कि दरवाजा से पाड़ेजी के आवाज आईल..\n'अइसनो का हो गइल ममता बिटिया, कि बहिना के बातो सुने से इंकार कर रहल बाड़ू?'\nपाड़ेजी के आवाज पर सबकर ध्यान दरवाजा पर गइल त पाड़ेजी ठलुआ क साथे अन्दर आवत रहले.\n'गमछा चच्चा! आप पुलिस के हरकत देखत हउआ न?' ममता के चेहरा पर अबहियो पूरा घटना के लेके रोष साफ झलकत रहे.\n'काहे ना बिटिया. बाकि ई त हमहू जानिले कि ई लोग कातिल नाही बा.' पाड़ेजी ममता के बात सुन के इत्मिनान से कहले त सब आश्चर्य में पड़ गइल. ईहाँ तक कि मोहन अऊर मोहन के माई भी.\n'ई का कहत हउआ गमछा चच्चा.' पाड़ेजी के जवाब पर ममता सवाल कईलस.\n'हम बिल्कुल सही कहत बानी बिटिया रानी. कातिल ना त मोहन बबुआ बाड़े अउरी ना ही बहिना बाड़ी. कातिल त केहू अउरे बा.' पाड़ेजी जेतना आराम से जवाब दिहले ओतना आराम से केहु एह जवाब के पचा ना पावल. मोहन का माई से ना रह गइल त ऊ आपन भड़ास निकाले खातिर पाड़ेजी से सवाल कईली...\n'जब हम लोग कातिल नाही हई त हम लोग क साथ एतना बड़ा मजाक काहे कइलऽ गमछा?'\n'माफ करीहऽ बहिना. महादेव बाबू के असली कातिल तक पहुँचे खातिर ई सब जरुरी रहे. आ हमरा यकीन बा कि जब कातिल पकड़ल जाई त सब केहू हमरा के माफ कर देही.'\n'मतलब ई कि अब आप असली कातिल तक पहुँच गइल हउआ?\n' पाड़ेजी के बात सुन के राजन सवाल कइलस त पाड़ेजी फेर कहले...\n' अबही ना जवाँई बाबू. काहे से कि हमार दुसरको शक बेकार हो गइल बा.'\nपाड़ेजी के एतना बात सुन के राजन के मुँह बन गइल आ पाड़ेजी के अब तक के करनी का आधार पर ऊ उनकरा पर कमेन्ट कर बईठल...\n'चच्चा, हमके तऽ अब लगे लगल हव कि आप सिर्फ ख्याली पोलावे पकावत हउआ. हम लोग के बाबूजी के कातिल के पकड़वावे के जरुर हव बाकि ई सब नौटंकी देखले बिना. हम त अब ईहे कहब कि अब आप ई सब नाटक बन्द कर दऽ.'\n'राजन.' एकरा पहिले कि राजन के बात सुन के पाड़ेजी कुछ कहतन, ममता राजन के टोक दिहलस. ओकरा चेहरा से लागत रहुए कि चाहे कुछ हो राजन के बात ओकरा अच्छा नइखे लागल.\n'कउनो बात नाही ममता बिटिया. जवाँई बाबू के बात के हमके जरिको बुरा ना लागल. बाकि अब जब एतना सब कुछ हो ही गइल त हम जवाँई बाबू से कहेब कि हमार एगो आखिरीओ कहानी सुनिये लें. शायद हमरा कहानी से खुश हो के जवाँई बाबू के हमरा बारे में बिचार बदल जाव.', एतना कहला क बाद पाड़ेजी सबकरा के बारी बारी से देखे के बाद राजन के तरफ देख के कुछ कहे के ईजाजत मँगले आ राजन के कुछ कहे से पहिले ही आपन कहनी शुरु कर दिहले....' ममता बिटिया हमके माफ कर दीहऽ. कातिल क रुप में हमरा तोहरा पर पूरा शक रहे बाकि जब ध्यान से खोज कइली त हमार शक मिट गईल. बाकि हमके असली कातिल तक पहुँचे के रास्तो मिल गईल. कातिल के बा ई बात सबकरा के मालूमे पड़ जाई जब कातिल पुलिस के सामने आपन जुर्म कबूल करी.. बाकि कतल कइसे भइल हम ओकर पूरा ब्योरा बता रहल बानी. अपना मौत से एक दिन पहिले महादेव बाबू क केहू से झगड़ा भइल रहे आ जेकरा से झगड़ा भइल रहे ऊ ई बात अच्छा तरह से जानत रहुवे कि यदि महादेव बाबू जिन्दा रहिहन त ओकर बहुत बड़ नुकसान हो जाई. ओकरा के इहो बात निमना से मालूम रहे कि महादेव बाबू शाम होखते अपना कमरा में शराब पियेले. ओकरा ईहो मालूम रहे कि मोहन के ऊपर केहु के लाख रुपया बकाया बा. आ ओही के दवाब में आके ओह दिना मोहन के लेनदार मोहन पर रुपया देबे के जोर दिहलस ताकि मोहन अउरी महादेव बाबू मे झगड़ा हो अउर ऊ आपन काम कर जाव.'\nएतना कहला के बाद पाड़ेजी सबकरा के बारी बारी से देखे लगले त पवले कि सब उनही के आगे के कहानी जाने खातिर बेचैनी से देख रहल बा.\nपढ़ीं अगिला अंक में..............


आइस क्लाइम्बिंग - विकिपीडिया\nआइस क्लाइम्बिंग (बर्फ चढ़ाई) पहाड़न पर बर्फ संरचना प चढ़ाई क गतिविधि ह। आमतौर पर, बर्फ पर चढ़ाई क मतलब होला बर्फबारी, जम्मल झरना, और जम्मल बर्फ से ढँकल चट्टानन और पत्थरन की स्लैब पर सुरक्षा और रस्सी जैसन सुविधा की साथ चढ़ाई| चढ़ाई की उद्देश्यन खातिर, बर्फ के मोटे तौर पर दुगो क्षेत्र, अल्पाइन बर्फ और पानी क बर्फ में विभाजित कईल जा सकेला। अल्पाइन बर्फ पहाड़ी वातावरण में मिलेला, आमतौर पर चोटी पर पहुंचे खातिर एगो दृष्टिकोण क आवश्यकता रहेला, और अक्सर पर्वत की शिखर प एक ही प्रयास में चढ़ल जाला। पानी क बर्फ आमतौर पर चट्टान पर मिलेला या पानी के प्रवाह के नीचे रहेला। अल्पाइन बर्फ तेजी से जम जाला, जबकि पानी क बर्फ जम्मल पानी क एगो तरल प्रवाह ह।\n1.1 रोप सिस्टम\n1.2 टाइंग इन\nबर्फ की ढलान और बनावट की अनुसार पर्वतारोही उपकरण चुनेला लो। उदाहरण खातिर, समतल बर्फ प, लगभग कौनों अच्छा लंबा पैदल यात्रा या पर्वतारोहण वाला बूट आमतौर पर पर्याप्त होला, लेकिन गंभीर प्रवृति की बर्फीला पर्वतारोहण खातिर डबल प्लास्टिक वाला जूता या ओईसने कठोर चमड़ा क जूता आमतौर पर इस्तेमाल कईल जाला। पतला या संकरा ढलानन प,बर्फ काट के रास्ता बनावे खातिर बर्फ क कुल्हाड़ी क उपयोग कईल जा सकेला। लंबा और तेज ढलान या ग्लेशियर यात्रा की सुरक्षित चढ़ाई की खातिर क्रैम्पन अनिवार्य होला। खड़ा बर्फ चढ़ाई क्रैम्पन और बर्फ क कुल्हाड़ी की साथ कईल जाला; पर्वतारोही बर्फ में क्रैम्पन के फंसावे खातिर पैर के बर्फ में जोर से किक करे न स और फिर कुल्हाड़ी अपने सिर के ऊपर से घुमा के बर्फ में घुसावे न स। ए तकनीक के फ्रंट पोइंटिंग कहल जाला। बर्फ क ताकत अक्सर आश्चर्यजनक होला; कुल्हाड़ी खाली एको सेंटीमीटर बर्फ में घुस जा त ऊपर खींचे खातिर पर्याप्त होले। यदि पर्वतारोही कौनों अग्रणी ह, त उन्हन के अपनी सुरक्षा खातिर चढ़ाई की रास्ता में आइस स्क्रू क इस्तेमाल करे के पड़ेला।\nरॉक क्लाइम्बिंग क कुछ महत्वपूर्ण तकनीक और अभ्यास आइस क्लाइम्बिंग में सामान्य तौर पर हमेशा शामिल कईल जाला जेमें शामिल बा, रोप सिस्टम, टाइंग इन (tying in), बेलायिंग (belaying), लीडिंग (leading), अब्सेइलिंग (abseiling) और लोवेरिंग (lowering)। नौसिखआ लोगन के बर्फ पर चढ़ले की कोशिश कईले से पहिले ए तकनीकन के सीखे के चाहीं।\nरोप सिस्टम[संपादन करीं]\nसिंगल, डबल और ट्विन रॉप बर्फ की चढ़ाई में इस्तेमाल होखे वाली तीनगो मुख्य रस्सी सिस्टम ह। सिंगल रोप सिस्टम, जवन सीधा चढ़ाई वाला मार्गन खातिर अनुकूल बा, इ दुनिया में सबसे अधिक इस्तेमाल कईल जाए वाला रॉक क्लाइम्बिंग सिस्टम ह। चढ़ाई में भी अक्सर डबल रॉप सिस्टम क इस्तेमाल भी कईल जाला, डबल रॉप सिस्टम, सिंगल रॉप सिस्टम की तुलना में अधिक लचीला सिस्टम होला। आखिर में, ट्विन रॉप सिस्टम, जवन की सिंगल रोप सिस्टम में दुगो जुड़वां रसरी क उपयोग करेला, ए सिस्टम क उपयोग लम्बा मल्टी-पिच रूट खातिर कईल जाला।\nटाइंग इन[संपादन करीं]\nटाइंग इन चढ़े वाला उपकरण में रसरी फंसवले पर विशेष जोर देला। इ तकनीक चढ़ाई की नेतृत्व चाहें या बेलायिंग की दौरान बहुत आवश्यक होला।\nजमे हुए झरने पर कनाडाई रॉकी में चढ़ना\nलीडिंग क मतलब चढ़ाई की दौरान नेतृत्व से होला, एमें एगो लीडर और फोलोवर क जरुरत रहेला।\nएके रेप्पेल्लिंग भी कहल जाला, ए तकनीक में एगो बांधल रस्सी की सहारे नीचे उतरल जाला।\nइ नीचे उतरले क एगो बहुत ही सामान्य तरीका ह।\n↑ Gadd, Will; Roger Chayer (November 2003). Ice & Mixed Climbing: Modern Technique (First संस्क.). Mountaineers Books. ISBN 0-89886-769-X.\n↑ climbingextreme.com, Juho Risku (January 2012). "Climbing Extreme: Ice climbing, ropes and single vs. half". पहुँचतिथी 2012-01-21.\n↑ Steven M. Cox and Kris Fulsaas, संपा. (2003) . Mountaineering: The Freedom of the Hills (7th संस्क.). Seattle: The Mountaineers Books. ISBN 978-0898868289.\n"https://bh.wikipedia.org/w/index.php?title=आइस_क्लाइम्बिंग&oldid=486644" से लिहल गइल\nएह पन्ना पर आखिरी बेर संपादन 17 अगस्त 2017 के 17:40 बजे भइल रहल।


मिसिर पुराण: August 2015\nभोला बाबा, रवा ठीक बानी नू !?\nसाभार-श्रीन्यूज डॉट कॉम\nहे भोला बाबा ! आज से सावन शुरू बा, भदइया बेंग लेखा राउर भगत लोग के जमात पैदा हो गइल बा । रवा गंजेड़ी भंगेड़ी रहीं की ना अब के जाने बाकी भगत लोग राउरे नावें आपन मन के मतवाला जरूर बनाई ।\nअब कुछ भगत लोग अपना के भोला के सेना कहेला लोग । अब सेना चली , त अस्त्र शस्त्र चहबे करी... त ए बाबा, रउरा त्रिशूले भांजी... भगत लोग हॉकी सटीक , तमंचा, गुप्ती , तलवार भाला सब से लैस बा । अब चुनावी टिकट से पहिले नेता लोग आपन शक्ति प्रदर्शन करे ला, ओइसही ई भगत लोग अपना के एक दोसरा से जब्बर देखाई। अब रवा के चिन्हे के बा की कवन भगत बरियार बा ।\nकुछ भोजपुरिया भगत लोग जे साल भ लहंगा रिमोट चोली कुर्ती के बटन में आपन सुर ताल के अझुरईले रहे, उहे सुरताल पे राउर भजन गा के औघड़ बन जायी लोग । अब रावा लोलिपोप के धुन पे तांडव जनी करब। कमर दोमे भर के काम बा ।\nमौसम भी दोरस करत बा, कभी बरखा बुनी त कभी पसीना से चुनचुनी । आ ओपे सेकेंड सेकेंड पे पानी उझिलात। बाबा रवा बड़ा फेरा में पड़ल बानी... पानी में बोथईला से सर्दी बोखार आ देह में दरद नईखे नू ? होइबो करी त के देखेवाला बा ? कराहत होखब त बम बम के आवाज में भला के सुनो... जाये दीं ए बाबा ! होत फजीराहे एक पाता कालपोल आ सिट्रीजिन चढ़ाईब । निमुस्लाइड बैन बा, बाकी एहिजा खूब मिलेला । अब जान बुझ के गलत दवाई ना चढ़ाईब । लहसुन त खाईं ना ? ना त एकपोटिया लहसुन के चाय मे खौला के पियति त आराम मिलित । एक पाकिट बाबा रामदेव वाला दिव्य पेय चढ़ाईब, आपन मलकिनी से काढ़ा अवंटवा लेब । भोरे भेंट करब, तब ले बम बम\nPosted by ShashiRanjan Mishra at 4:14 AM


जबरा मारबो करे आ रोवहू ना देव – टटका खबर\nजबरा मारबो करे आ रोवहू ना देव\nबिहार का उपमुख्यमंत्री रहल सुशील कुमार मोदी के कहना बा कि सतारूढ़ दल के विधायके कानून तूड़त बाड़न आ एह लोग का खिलाफ लगातार कानून तूड़े के शिकायत ले के थाना में केसो लिखावल जात बा. एकर खबर सोझा अइला से परेशान प्रशासन अब पत्रकारन के धमकावे में लाग गइल बा जवन चिन्ता के बात बा.\nरालोसपा के राष्ट्रीय अध्यक्ष आ केन्द्रीय मंत्री उपेन्द्र कुशवाहो के कहना बा कि बिहार में बढ़त अपराधन पर काबू पावे में राज्य सरकार फेल साबित होखत बिया. लागत बा के बिहार में जंगलराज के वापसी हो गइल बा आ केहू सुरक्षित नइखे रहि गइल.\nओने, मुख्यमंत्री नीतीश कुमार के कहना बा कि राज्य सरकार अपराधियन का खिलाफ कठोर कार्रवाई करत बिया आ बिहार में कानून के राज बरकरार बा.\nलोजपा नेता बृजनाथी सिंह हत्याकांड में बेउर इलाका के हरनीचक से एगो आरोपित अमरजीत उर्फ बबलू के गिरफ्तार क लिहले बिया पुलिस.\nTags: बिहार में जंगलराज


अन्हरा बाँटे रेवड़ी घूम फिर अपने के देव – टटका खबर\nअन्हरा बाँटे रेवड़ी घूम फिर अपने के देव\nBunglings in admission\nStudent leaders are accusing the Principal of Rajendra College Chapra of nepotism and bunglings in admission to graduate and post-graduate courses. On the other hand Prinicipal is denying the allegations saying those who fail to get admissions are making false accusations.\nछपरा के जेपी विश्वविद्यालय में नामांकन में जम के धाँधली हो रहल बा, अइसन आरोप ओहिजा के छात्र नेता लगा रहल बाड़े. कहतारें कि जेकरा लगे सोर्स पैरवी बा ओकर नाम चुपाचोरी लिखा जात बा आ बिना सोर्स पैरवी वालन के बहाना बना के टरका दिहल जा रहल बा. पहिले पूजा के छुट्टी के बहाना रहत रहुवे अब चुनाव के बहाना बा. बाकिर अगर पंजी देखल जाव त एहू बीच नामांकन होत रहल बा.\nदोसरा तरफ राजेन्द्र कालेज के प्राचार्य के कहनाम बा कि जगहा के कमी से जेकर नाम ना लिखा सकल उहे अइसन गलत सलत आरोप लगा रहल बा. राजेन्द्र कालेज में कामर्स, जन्तु विभाग, आ इतिहास के ढेर मांग बा बाकिर जगहा सीमित होखे का चलते कालेज प्रशासन अपना के असहाय बतावत बा.\nगुजरात स्थानीय निकाय चुनाव में भाजपा के क्लीन स्वीप


विराज भट्ट आ रिंकू घोष गोपीगंज में – Anjoria\nसिनेमा भोजपुरी के एक्शन स्टार विराज भट्ट आ बबली गर्ल रिंकू घोष एह घरी उत्तर प्रदेश के गोपीगंज आ भदोही में अपना नइकी फिलिम ‘ई कईसन प्रथा’ के शूटिंग में व्यस्त बाड़ें. निर्देशन करत बाड़ें निहाल सिंह.\nविराज भट्ट आ रिंकू घोष के जोड़ी गोपीगंज आ भदोही के लोगन खातिर आकर्षण के केन्द्र बन गइल बाड़ें. अपना चहेता विराज भट्ट अउर रिंकू घोष के देखेला बड़हन भीड़ जुट जात बा. केहू ऑटोग्राफ लेत बा त केहु संगे फोटो निकलवावल चाहत बा.\nई कईसन प्रथा


मालिनी के साथे झूमल भागलपुर – Anjoria\nमार्च 18, 2010 Maliini Awasthi\nदू लाख क भीड़. ओहमें हजारन क तादाद में महिला आ उनका बीचे बइठल सोहर गावत मशहूर लोकगायिका मालिनी अवस्थी. अद्भुत दृश्य रहे जवन मालिनी का गीतन का साथे थिरकत, झूमत भीड़ का चलते जीवन्त हो उठल रहे. मौका रहुवे बिहार के मशहूर विक्रमशिला महोत्सव के, जवना में आयोजक लोग मालिनी अवस्थी के अंगवस्त्र, यक्षिणि के मूर्ति अउर सम्मान पत्र देके सम्मानितो कइल.\nनवरात्र का पावन अवसर पर आयोजित एह साँझ के आरम्भ मालिनी ‘सर्व मंगल मांगल्ये’ से कइली. भीड़ अतना उत्साहित रहे कि उनका आवते अपना-अपना पसंदीदा गीतन के फरमाइश शुरू कर दिहल. मालिनीओ केहू के निराश ना कइली. ऊ तान छेड़ली, ‘निमिया के डारि मईया, सुनि ल अरजिया हमार देवी मईया’ त विशाल पंडाल करतलध्वनि से गूंज उठल. गीत का बीचे बीच मालिनी ओकर व्याख्यो जवना तरह करत रहली ओकरे के ओहिजा खूबे सराहल गइल.\nमालिनी कहली कि, लोकगीत स्त्री कंठ के धरोहर हऽ आ समूह में गाये जाये वाला गीतने का चलते आजु ले जिन्दा बा, आ रही. मालिनी ने एक के बाद एक गीतन के झड़ी लगा दिहली. सोहर तो खूब पसंद भइबे कइल, झूमर, बन्नी अउर चौमासो के श्रोता ओहि तरह प्रशंसा कइलें.\nसम्मान ग्रहण कइला क बाद मालिनी कहली कि ई भोजपुरियन के प्यारे हऽ जे उनका के एहिजा जल्दी जल्दी तीन बेर बोला लिहलसि. ओकरा बाद भीड़ जब एक आवाज में उनका के फेर अगिला सावन में बाबा धाम के कांवर यात्रा करे के नेवता दिहलसि त कृतज्ञ आ भावुक ओकरा के सकार लिहली.


बैंक लूट – टटका खबर\nबैंक के कैशवान लूट के मामिला अबहीं ले ना सझूराइल\nपंजाब नेशनल बैंक के कैशवान से सवा करोड़ रुपिया लूट के मामिला पुलिस अबहीं ले नइखे सझूरा पवले. एक त कैशवान में रुपिया से भरल ब्रीफकेस अइसहीं राखल रहुवे. दोसर वान का बारे में कवनो आदमी पल पल के जानकारी लेत देत रहुवे. तिसर एगो बोलेरो ओह गाड़ी के ओवर टेक कर के आगा निकल


शिक्षा – Page4– टटका खबर\nजेईई मेन खातिर रजिस्ट्रेशन के काम आजु से शुरू हो गइल\nज्वांयट इंट्रेंस एक्जाम के मुख्य परीक्षा-16 खातिर निबंधन के काम अधिकृत साइट http://jeemain.nic. in पर आजु मंगल के दिन से शुरु हो गइल बा. निबंधन के काम 31 दिसंबर ले चली. लिखित परीक्षा3अप्रेल के लीहल जाई आ जे लोग आनलाइन परीक्षा देबेवाला बा ओह लोग के परीक्षा9आ 10 अप्रेल के करावल\nयूपी बोर्ड के प्रैक्टिकल इम्तिहान अगिला महीना 20 तारीख से\nयूपी बोर्ड के प्रैक्टिकल इम्तिहान 20 दिसंबर से शुरु होखे जात बा. जल्दिए एकर प्रस्ताव प्रशासन का लगे भेज दीहल जाई जवना का बाद तारीखन पर प्रशासन के सुझाव का हिसाब से फैसला लीहल जाई. हाईस्कूल आ इंटरमीडिएट के सालाना इम्तिहान अगिला साल फरवरी से शुरू होखी. पर साल प्रैक्टिकल 26 दिसंबर से शुरू भइल\nयूपी बोर्ड परीक्षा फरवरी में होखे के उमेद\nउत्तर प्रदेश माध्यमिक शिक्षा परिषद साल 2016 के हाईस्कूल अउर इंटरमीडिएट परीक्षा फरवरी महीना के शुरू में करावे के तइयारी में बावे. एह साल लेखा अगिलो साल पूरा परीक्षा चालीस दिन में करा लीहल जाई. परीक्षा के तारीख का बारे में एक दू दिन में फैसला होखे के संभावना बा.\nनवीं आ एगारहवीं के कोर्स में बदलाव कइलस सीबीसीई बोर्ड\nएह साल से केन्द्रीय माध्यमिक शिक्षा बोर्ड (सीबीएसई) नवीं आ एगारहवीं के पाठ्यक्रम में बदलाव क दिहले बिया. एह साल से एह लोग के प्रॉब्लम सोल्विंग असेसमेंट के खतम कर दीहल गइल बा. एह बारे में सगरी स्कूलन के सर्कुलर भेज दीहल गइल बा.\nबिहार के सहकारिता मंत्री के बेटा कोमा से बाहर\nरैगिंग का चलते कोमा में पहुंचल बिहार के सहकारिता मंत्री जय कुमार सिंह के बेटा आदर्श अब कोमा से बाहर आ गील बा बाकिर अबहियों ओकरा बोले में दिक्कत बा. बस थोड़ बहुत आख घुमा लेत बा आ हाथ हिला पावत बा. वेटिलेटर से आदर्श के हटा लिहल गइल बा आ इलाज के सफल होखे\nसंघ लोकसेवा आयोग के परीक्षा लेबे के तरीका का खिलाफ धरना प्रदर्शन खतम\nसंघ लोकसेवा आयोग के सिविल सेवा परीक्षा से सी सेट हटावे ला जारी धरना प्रदर्शन बुध का दिने सरकार के भरोसा दिअवला का बाद खतम हो गइल. सरकार भरोसा दिहलसि कि एह बारे में सोचविचार क के जल्दिए कवनो फैसला लिहल जाई. लागऽता कि 24 अगस्त से होखे वाला संघ लोक सेवा आयोग के सिविल\nभारत के विश्वविद्यालय अनुदान आयोग जानकारी दिहले बावे कि देश में नाहियो त इकइस गो फरजी विश्वविद्यालय चलत बाड़ी स. एह विश्वविद्यालयन में दाखिला लेबे वाला विद्यार्थी आपन रुपिया आ साल दुनू बरबाद कर दीहें. एहमें सबले अधिका विश्वविद्यालय यूपी में बाड़ी सँ. दस गो विश्वविद्यालय माने कि देश के आधा. चलीं एह विश्वविद्यालयन के\nबिहार विद्यालय परीक्षा समिति मैट्रिक परीक्षा के फार्म भरे के तारीख इकतीस जनवरी ले बढ़ा दिहले बिया. समिति के अध्यक्ष प्रो॰राजमणि प्रसाद बतवले कि पच्चीस जनवरी का बाद फार्म भरे वाला लोग के एक सौ रुपिया दंड देबे के पड़ी. पहिले एगारहे जनवरी ले लोग फार्म भर सकत रहे. इहो बतावल गइल बा कि सतरह\nपटना 10 जनवरी (वार्ता) बिहार लोजपा के छात्र इकाई आजु दिल्ली विश्वविद्यालय मे ओहिजा के लोकल छात्रन ला दाखिला में नब्बे फीसदी आरक्षण दिहला का खिलाफ दिल्ली के मुख्यमंत्री अरविंद केजरीवाल के पुतला जरवलसि आ प्रदर्शन कइलसि. छात्र लोजपा के प्रदेश अध्यक्ष संजीव सरदार के कहना बा कि अइसनका होखल बहुत गलत बात बा. दिल्ली\nपटना वीमेस कॉलेज के विश्वविद्यालय बनावे प सोच विचार कइल जाई\nपटना 09 जनवरी (वार्ता) बिहार के मुख्यमंत्री नीतीश कुमार आजु पटना वीमेस कॉलेज के सालाना समारोह के उद्घाटन कइला का बाद कहलन कि एह कॉलेज में केन्द्रीय शोध प्रयोगशाला लगावल जाई. एह काम ला सरकार दू करोड़ रुपिया दी.


Filmi Halchal : News from Bhojpuri Film Industry.\nBhojpuri Film/ Songs/Music\nबिहार से एगो आउरी चमकत सितारा शक्ति सिन्हा\nबालीवुड हो भा पालीवुड, आजु हर जगहा बिहार के कलाकारन के बोलबाला बा. आ एही बोलबाला में अपना सश्कत अभिनय क्षमता का चलते शक्ति सिन्हा के धूम मचल बा.\nबिहार के नालन्दा जिला के शक्ति सिन्हा आपन पढ़ाई लिखाई पटना के कालेज आ विश्वविद्यालय से कइलन बाकिर अभिनय का प्रति अपना झुकाव का चलते दिल्ली विश्वविद्यालय के रंगमंचीय गतिविधि में शामिल हो गइलन. एही दौर में मंडी हाउस के एक्ट वन आर्ट ग्रुप कंपनी से जुड़ गइलन जहवाँ से ऊ दिल्ली, मुंबई, देहरादून, राउरकेला, बिलासपुर वगैरह जगहन पर हा के द ग्रेट इण्डियन टॉक शो, किंग लियर, आओ साथी सपना देखें, पुलिसपुलिस सहित कई गो नाटकन में अपना सशक्त अभिनय से दिल्ली थियेटर के सशक्त अभिनेता का रूप में चिन्हाए लगलन.\nएही क्रम में किस्मत उनुका के मुंबई ले आइल जहाँ सोनी टीवी के भँवर, सब टीवी के हादसा, स्टार प्लस के राजधानी, सहारा टीवी के कगार आ हकीकत में आपन मौजूदगी दर्ज करवलन. बाकिर असल पहचान मिलल सहारा वन के हास्य सीरियल आओ बहन चुगली करे में बबलू के किरदार से. आ गंभीर किरदार खातिर चिन्हइलन अभिनव कश्यप के धारावाहिक सिद्धान्त से.\nछोटका परदा पर उनकर कैरियर के गाड़ी बढ़िये चलत रहे जब भोजपुरी सिनेमा उद्योग के पुनर्जागरण भइल आ अपना माटी से शुरुवे से लगाव राखे वाला शक्ति निर्माता निर्देशक सुनील बुबना के भोजपुरी फिलिम सुहागन बना द सजना हमार से जुड़े से अपना के ना रोक पवलन. एह फिलिम में ऊ भवानी नाम के अपना किरदार से दर्शकन के खूब ताली बटोरलन. ओकरा बाद कुछ निमना रोल खातिर हिन्दी फिलिम धूप, जहर, शूटआउट एट लोखनवाला, भूत अंकल वगैरह में सहायक भूमिका कइलन. तले मौका मिलल प्रसिद्ध निर्देशक प्रकाश झा के महूआ चैनल पर प्रसारित होखे वाला सीरियल बाहुबली में बिन्दा के किरदार करे के. ई किरदार फेर दर्शकन के दिल जीत लिहलसि आ पूरी तरह नकारात्मक एह रोल से शक्ति के जवन इमेज बनल ओह चलते कार्पोरेट कंपनी महिन्द्रा के पहिलका भोजपुरी फिलिम हम बाहुबली में इंसपेक्टर शुक्ला के किरदार मिल गइल.\nआजुकाल्ह अनिल अजिताभ के महुआ चैनल पर देखावल जा रहल सीरियल खानदान में शक्ति एगो सकारात्मक भूमिका कर रहल बाड़न जवना के दर्शक खूब पसन्द कर रहल बाड़े. अपना प्रशंसकन के बढ़त संख्या पर शक्ति के कहनाम बा कि ई सब दर्शक लोग के प्यार बा परिवार जन के आशिर्वाद.\nस्रोत प्रशान्त निशान्त, इंटरटेंमेंट मीडिया, मुंबई. फोन 09934208664 / 09967996624\nगोरकी-पतरकी के धूम


भोजपुरी पंचायत सम्मान से सम्मानित मिस्टर बिहार अब भोजपुरी सिनेमा में – Anjoria\nमॉडलिंग आ थियेटर के दुनिया में अपना आकर्षक व्यक्तित्व आ अभिनय कौशल से दर्शकन के दिल जीतला का बाद मिस्टर बिहार रह चुकल आदित्य मोहन अब सिनेमा का परदा पर आपन मौजूदगी दर्ज करइहें. आदित्य मोहन पटना, दिल्ली, पुणे, जयपुर, मुंबई का साथही देश के दोसरो शहरन में मशहूर फैशन डिज़ाइनरन के रैम्प शो में आपन जौहर दिखा चुकल बाड़ें.\nबिहार के बेतिया जिला के जौकटिया गाँव से आवे वाला आदित्य मोहन एक्टिंग के डिप्लोमा आशा चंद्रा एक्टिंग स्कूल से लिहले आ ओकरा साथही थियेटरो में बतौर अभिनेता सक्रिय रहल बाड़ें. हमारी देवरानियाँ, केशव पंडित, संकट मोचन हनुमान वगैरह धारवाहिकन में आदित्य अनेके भूमिका निभा चुकल बाड़न.\nआदित्य मोहन अब अपना फिल्मी करियर के शुरुआत भोजपुरी सिनेमा से करे जात बाड़न आ दर्शक उनका के जल्दिए परदा पर देखीहें.\nपिछला दिने आदित्य मोहन के दिल्ली में भइल “भोजपुरी पंचायत सम्मान समारोह” में बिहार से मॉडलिंग के दुनिया में झण्डा गाड़े खातिर सम्मानित कइल गइल.


अखिल भारतीय भोजपुरी सामाज के केंद्रीय कार्यालय में हर्षोल्लास से मनाया गया डॉ. राजेंद्र प्रसाद का जन्मदिन - UPKIBAAT\nHome उत्तर प्रदेश अखिल भारतीय भोजपुरी सामाज के केंद्रीय कार्यालय में हर्षोल्लास से मनाया गया डॉ. राजेंद्र प्रसाद का जन्मदिन\nअखिल भारतीय भोजपुरी सामाज के केंद्रीय कार्यालय में हर्षोल्लास से मनाया गया डॉ. राजेंद्र प्रसाद का जन्मदिन\nBy RNI Hindi Desk | December 4th, 2020 4:54 PM IST\nComments Off on अखिल भारतीय भोजपुरी सामाज के केंद्रीय कार्यालय में हर्षोल्लास से मनाया गया डॉ. राजेंद्र प्रसाद का जन्मदिन\nअखिल भारतीय भोजपुरी समाज के राष्ट्रीय अध्यक्ष प्रभुनाथ राय के नेतृत्व मे दिनांक3दिसम्बर 2020 को देश के प्रथम राष्ट्रपति डा. राजेंद्र प्रसाद जी के जन्मदिन को भोजपुरी दिवस के रूप मे 2/110 वास्तु खण्ड गोमतीनगर लखनऊ में अखिल भारतीय भोजपुरी सामाज के केंद्रीय कार्यालय में हर्षोल्लास से मनाया गया।\nइस कार्यक्रम में कविता, एवं विचार गोष्ठी और डाक्टर राजेंद्र प्रसाद जी के आदर्श जीवन पर प्रकाश समाज के उपस्थिति पदाधिकारी श्री केशव राम, पी.एन.तिवारी, मनोज सिंह ,रामयतन यादव एवं अम्बरीष राय ने विचार व्यक्ति किये।\nसमाज के राष्ट्रीय अध्यक्ष प्रभुनाथ राय ने भारत रत्न डाक्टर राजेंद्र प्रसाद जी के चित्र पर माल्यार्पण कर अपनी श्रद्धा सुमन अर्पित कर उपस्थित लोगों को डाक्टर राजेंद्र बाबु के जीवनकाल के उपलब्धियों के बारे में बताते हुए कहा कि देश के राष्ट्रपति पद से हटने के बाद अपनी एक गाडी तक नही था ऐसे महान व्यक्तितव के धनी ईमानदार ,व सादगी जीवन जीने वाला राजनीति मे बहुत कम ही लोग मिलते है।\nसमाज के राष्ट्रीयअध्यक्ष प्रभुनाथ राय ने अपनी उदबोधन मे कहा कि भोजपुरी समाज डाक्टर राजेंद्र बाबु को अपना आदर्श मानता है और उनके आदर्शो पर चलने का प्रयास करेगा।उत्तरप्रदेश सरकार से डाक्टर राजेंद्र बाबु की मूर्ति लगाने की मांग की।\nआज इस सभा मे उपस्थित मनीष पोद्दार, रंजन, बिक्रम कुशवाहा ,श्री राम शर्मा, आदि लोगों ने डॉक्टर राजेन्द्र बाबु के चित्र पर माल्यार्पण कर श्रद्धा सुमन अर्पित किए।भोजपुरी लोकगायक अवधेश व अन्य कालाकारों.द्वारा लोक गीत सोहर प्रस्तुत किये गये।\nTagsbirthday celebratedDr. Rajendra Prasad'soffice of All India Bhojpuri societywith gaiety in the central\nPrevious article कानपुर : पीएसी जवान ने युवती के साथ किया दुष्कर्म\nNext article मेरठ के हर्षित ने एक अंगूठी में जड़ दिए 12638 हीरे, गिनीज बुक ऑफ वर्ल्ड रिकॉर्ड में दर्ज कराया नाम


T.CO | #LOCKDOWN4: 17 मई के बाद बढ़ेगा लॉकडाउन ! इऩ क्षेत्रों में छूट की तैयारी, जानें- क्या चाहते हैं राज्य #LOCKDOWNEXTENTION #LOCKDOWNUPDATE #COVID10 #CORONAVIRUSININDIA #CORONAVIRUSUPDATE NEWS - EDUCRATSWEB.COM\neducratsweb.com >> T.CO | #LOCKDOWN4: 17 मई के बाद बढ़ेगा लॉकडाउन ! इऩ क्षेत्रों में छूट की तैयारी, जानें- क्या चाहते हैं राज्य #LOCKDOWNEXTENTION #LOCKDOWNUPDATE #COVID10 #CORONAVIRUSININDIA #CORONAVIRUSUPDATE NEWS - EDUCRATSWEB.COM\nLink Shared By educratsweb.com ❄ News 🗓 2020-05-15 Friday May 15 2020 👁 13\nVisit https://t.co/8okArvca3j?amp=1 t.co\nT.CO | #LOCKDOWN4: 17 मई के बाद बढ़ेगा लॉकडाउन ! इऩ क्षेत्रों में छूट की तैयारी, जानें- क्या चाहते हैं राज्य #LOCKDOWNEXTENTION #LOCKDOWNUPDATE #COVID10 #CORONAVIRUSININDIA #CORONAVIRUSUPDATE NEWS T.CO | #LOCKDOWN4: 17 मई के बाद बढ़ेगा लॉकडाउन ! इऩ क्षेत्रों में छूट की तैयारी, जानें- क्या चाहते हैं राज्य #LOCKDOWNEXTENTION #LOCKDOWNUPDATE #COVID10 #CORONAVIRUSININDIA #CORONAVIRUSUPDATE NEWS T.CO | #LOCKDOWN4: 17 मई के बाद बढ़ेगा लॉकडाउन ! इऩ क्षेत्रों में छूट की तैयारी, जानें- क्या चाहते हैं राज्य #LOCKDOWNEXTENTION #LOCKDOWNUPDATE #COVID10 #CORONAVIRUSININDIA #CORONAVIRUSUPDATE NEWS T.CO | #LOCKDOWN4: 17 मई के बाद बढ़ेगा लॉकडाउन ! इऩ क्षेत्रों में छूट की तैयारी, जानें- क्या चाहते हैं राज्य #LOCKDOWNEXTENTION #LOCKDOWNUPDATE #COVID10 #CORONAVIRUSININDIA #CORONAVIRUSUPDATE NEWS T.CO | #LOCKDOWN4: 17 मई के बाद बढ़ेगा लॉकडाउन ! इऩ क्षेत्रों में छूट की तैयारी, जानें- क्या चाहते हैं राज्य #LOCKDOWNEXTENTION #LOCKDOWNUPDATE #COVID10 #CORONAVIRUSININDIA #CORONAVIRUSUPDATE NEWS T.CO | #LOCKDOWN4: 17 मई के बाद बढ़ेगा लॉकडाउन ! इऩ क्षेत्रों में छूट की तैयारी, जानें- क्या चाहते हैं राज्य #LOCKDOWNEXTENTION #LOCKDOWNUPDATE #COVID10 #CORONAVIRUSININDIA #CORONAVIRUSUPDATE NEWS T.CO | #LOCKDOWN4: 17 मई के बाद बढ़ेगा लॉकडाउन ! इऩ क्षेत्रों में छूट की तैयारी, जानें- क्या चाहते हैं राज्य #LOCKDOWNEXTENTION #LOCKDOWNUPDATE #COVID10 #CORONAVIRUSININDIA #CORONAVIRUSUPDATE NEWS


आइपिएल अक्सनः कुन टीममा काे काे ? - DURBAR TIMES\nHomeSportsआइपिएल अक्सनः कुन टीममा काे काे ?\nआइपिएल अक्सनः कुन टीममा काे काे ?\nइन्डियन प्रिमियर लिग (आइपिएल) २०२१ को अक्सन चेन्नईमा सकिएको छ । चेन्नईमा सकिएको अक्सनमा दक्षिण अफ्रिका क्रिस मोरिस सर्वाधिक महँगो मूल्यमा अनुबन्ध भएका छन् ।\nPrevious articleनासाले पठाएकाे अन्तरिक्ष यान मंगल ग्रहमा सफल अवतरण, पठायाे तस्बीर\nNext articleसर्याे कांग्रेस महाधिवेशनकाे मिति


परिभाषा माने जवन हम गढ़ी………! – भोजपुरी साहित्य सरिता\nमी टू के बात\n65 के बात बा\nअपने से अपने लोग हारेला हो\nयुवाओं का साथी हिंदी आउर भोजपुरी सेवी-लाल बिहारी लाल\nपरिभाषा माने जवन हम गढ़ी………!\nका जमाना आ गयो भाया, अब मनई लोग के बजार लाग रहल बा। दोकान सजा – सजा के लोग बइठल बा, खरीदे वालन के इंतजार हो रहल बा। जेकरा नइखे बेचे के, ओकर मालिक लोग पहाड़े हाँक देले बा अपने मवेसियन के। राशि एकही बा मवेसी आ मनई के। अपने हिसाब से बूझ लीहल जाव। हम बड़का, हम बड़का के हो – हल्ला चारु ओरी मचल बा। केकरो चैन नइखे, जे चैन मे बा, ओकरो चैन मलिकार लो छीने मे लाग गइल बा। कुछ के त छीनियो लेले बा। जेकरा के काल्हु तक बाउर – बाउर कहि के नरेटी फ़ारत रहल ह लो, आज ओकरही चउकठ पर मुड़ी पटकत बेर जरिको लजातो नइखे। लाज-शरम के घोर के पी गइल बा लो। सभे मिली के “नैतिकता” नाँव के कवनो चीज हेरत बा। ओकर पहिचान आ परिभाषा अपने-अपने हिसाब से बता-बता के हेर रहल बा। अपने सुतार के हिसाब से परिभाषा, हमरे सही परिभाषा बा, एकर दंभ। उनुका रहता मे जे आ रहल बा, सभे बाउर। समने वाला मनई अझुराइल बा, केकरा के नीमन कहो आ केकरा के बाउर। कुछ लो मोट मोट पोथी पलटे मे लागल बा, त कुछ लो बतकुचन मे। सभे एक दोसरा मे खराबी हेरे मे जीव-जाँगर से जुटल बा।\nबतिया एतने तक ले रहत त ठीको लगत, इहवाँ त लो एक दोसरा के हतियार बतावे के फेरा मे लागल बा, आ अपना के बड़का साधु। एक के सुनब त दोसरका चोर आ हतियार बुझाई आ दोसरका के सुनब त पहिलका। एहमे केकरो मगज के दही जाम जाई। जवना काम के आज लो सही बता रहल होई ओकरे के कुछ देरी मे गलत बता देही। एने-ओने घुसुर-घुसुर के एक दोसरा के चुगुली काटल फ़ैसन बाटे। काल्हु जवने काम के एक जना सही बता के कइले होखी, आज जब उहे काम दोसरका क रहल होखी, त ओकरा के बाउर बतावे मे देर न लगाई। इहवाँ जेकरा के मोका लाग जाई उहे बेगर नियम वाला खेला खेले मे लाग जाई। के केकरा के का बोलले बा, एकर कवनो महातिम नइखे। एक दिन पहिले जेकरा के अछूत बोलत रहल होखी अगिले दिन ओकरे के मलिकार बना के ओकर चाकरी करे मे जुटल देखाई देही।\nआजु के देश आ समाज मे कवनो अइसन क्षेत्र नइखे बाचल, जवने के साफ सुथरा कहल जा सके। राजनीति होखों भा आउर कवनो क्षेत्र, हर जगहा अइसन बात देखे मे मिल जाई। राजनीति मे ई खेला देश के स्वतन्त्रता के बेरा से चल रहल बा। ओही के देखा-देखी आउर दोसरों क्षेत्र मे ओकर असर देखाए लागल बा। शासन परशासन से लेके भाषा तक, नोकरी से लेके सलीमा तक, साहित्य से लेके संस्कृति तक, जात से लेके धरम तक सगरो लँगड़ी मारे के खेला चल रहल बा। मोका लगले के देरी बा, लँगड़ी मारे मे लोग तनिको देरी ना लगावे। अपने मगज के सभे अरस्तू के मगज बूझेला आ दोसरा के वेस्ट मैनेजमेंट के प्लांट। मय खनदान संगही लाग जाई लो लँगड़ी मारे मे, सफल ना होखी त थूथून लटका ली लोग। जवने देश मे जाति के, धरम के पंचाइत होत होखे, उहवाँ समरसता आ नैतिकता के बात के का मतलब बा।\nगांथल-गूंथल एक पाव तउलल पिसान मे भोज बना के भर गाँव के नेवतल उहो कुचकुचवन के, जवन कवनो खोंढ़र देखते लार टपकावत होखे सन, परिभाषा खराबे नू करिहें। अइसन मे त अपनही नून रोटी के संगे गुजर बसर कइल आ नीमन समय के जोहल आ समय के देखत हिसाब बनावल सही रहेला। एही से रहीम बाबा कहि गइल बाड़ें –\nरहिमन चुप हो बैठिये, देखि दिनन के फेर।\nजब नीके दिन आइहैं, बनत न लगिहैं देर॥\nआजु के जमाना मे कब कीरा आ नेऊर, तोता-मैना बनि के डोले लगिहें, कहल मोसकिल बा। मने एक-एक मनई कई-कई गो मुखौटा रखले बा। कब कवन पहिर लेही, ओकरो नइखे पता। के केकर चिन्हार बा आ के अनचिन्हार बा, बूझल सरल नइखे। दोसरा के हलुक बूझल अपना करिहांय मे लचके कबारल नू कहल जाला। हाली-हाली के फेरा मे उहे भइल, जवने के डर रहल। परि गइल लचका, अब बइठ के करत रहीं करुवा तेल से मालिस आ घामे सेकत रहीं, जबले लचका दूर न हो जाउ।\nबधुवा मजूर राखे भा बनावे वाली बतिया ओराइल नइखे, अबहियों बा, बुझाता अगहूँ रही। लोग बा कि मजूरा बनि के खुस हो रहल बा, खुस होत रही। काहें कि जवने के हमनी भा कानून आतंकवादी कहेला, ओकरा के कुछ लो जेहादी कहेला। इहे हाल साहित्यों मे लउकत बा, जेकरे बस मे कुछो करल नइखे, उ दोसरा के कइलका के प्राक्सी कहेला। आखिर का करब, ओकरो आपन दोकान चलावे के नु बा। बरिस मे एक बेर पिकनिक मनावे के नु बा। कुकुर के घीव हजम ना होखेला, उ खा लीही त ओकइबे करी। अपने गिरोह के मजूरन के धमकइबे करी। आखिर दोकनिया चलावे के बा नू। आखिर ओकरे खलिहर दोकान मे जब कवनो सउदा नइखे बाचल, त लो दोसरे दोकान नु देखेला। अब केकरो पेटबथ्थी धरत होखे त धरो। हम त इहे कह सकीले कि ए बबुआ ! हींग पानी के संगे घोंटा, अराम मिली, आ बइठ के गढ़त रहा परिभाषा, जीव हलुक बनल रही ।\nभड़ासजयशंकर प्रसाद द्विवेदी, परिभाषा माने जवन हम गढ़ी.........!\nअंतरात्मा के आवाज\nलाल बिहारी लाल के कांवर भजन भइल रिकार्ड\n15 A , मानसरोवर , शाहपुर बम्हैटा\nलाल कुआँ , गाजियाबाद (UP)-201001\nसगरों झोले झाल बा का जी?\nका जमाना आ गयो भाया...\nटोंटी आउर धोबियापाट के जतरा\nका जमाना आ गयो भाया, सभे भाई लोग कुछ ना कुछ उखाड़े-पछाड़े मे लाग गइल बाटे।...\nका जमाना आ गयो भाया, कुरसी के लड़ाई मे साँच के बलि दिया गइल। सत्यमेव जयते...\nभोजपुरी साहित्य सरिता © सर्वाधिकार सुरक्षित


भोजपुरी विशेष - सरगो में प्रेम फइलावत होइहें कथाकार अमरकांत , Bhojpuri Special Hindi writer Amarkant was carrying forwarded the ideology of premchand – News18 हिंदी\nभोजपुरी विशेष - सरगो में प्रेम फइलावत होइहें कथाकार अमरकांत\nतमाम पुरस्कार से सम्मानित अमरकांत जी के साहित्य संसार आम लोगन के आस पास के रहल हा.\nइलाहाबाद यानी प्रयागराज के आपन घर बना लेबे वाला हिंदी साहित्यकार अमरकांत जी के जन्म बलिया में भइल रहे. भोजपुरिया माटी के ये रत्न के कई गो हिंदी रचना हर तरह से वैश्विक स्तर के बाड़ी सब. अमरकांत जी दरअसल प्रेमचंद जी के परंपरा के एगो नया आयाम देले रहना हां.\nअमरकांत बहुते आत्मीय कथाकार, उपन्यासकार रहले ह. ओतने सहज आ पारदर्शी. उनकर रचना दिल के छू के दिमाग में रजिस्टर हो जाली सन. फरवरी 2014 में ई संसार छोड़ि के अमरकांत जी जब सरग में गइले त हिंदी साहित्य जगत में एगो जगह सून हो गइल. ऊ प्रेमचंद के परंपरा के कथाकार रहले ह. ऊ ओह घरी आपन पहिचान बनवले जब “नई कहानी आंदोलन” जोर पकड़ चुकल रहे . नई कहानी आंदोलन प्रेमचंद के परंपरा के प्रकारांतर से विरोध करत, साहित्य जगत में इज्जत पावे लागल रहे. नई कहानी के नायक शहरी (गांव भा कस्बा के ना) , व्यक्ति केंद्रित रहे आ एमें स्त्री- पुरुष संबंध के प्रमुखता दिहल जात रहे. नई कहानी आंदोलन के केंद्र में जवन कथाकार रहे लोग ओमें- मोहन राकेश, कमलेश्वर आ राजेंद्र यादव अग्रणी पंक्ति में रहे लोग. बाकिर अमरकांत प्रेमचंद के धारा के आगे बढ़ावत गइले. पूरा मजबूती आ प्रखरता के साथे. अमरकांत जिला बलिया ( उत्तर प्रदेश) के मूल निवासी रहले. नया उमिर में हमरो लेखक बने के भूत सवार हो चुकल रहे. एही धुन में हम उनका इलाहाबाद के घर पर खूब जाए लगनीं. उनसे बातचीत कके बहुते सुख मिले काहेंसेकि उनकरा जइसन सरल विद्वान व्यक्ति हम बहुते कम देखले बानी. उनकर हंसी आ बातचीत में एगो मिठास रहत रहल ह.\nये भी पढ़ें : भोजपुरी विशेष : जेंवत देहिं मधुर धुनि गारी-ईगारी प्रेम पियारी जी !\nअमरकांत जी कवनो भी पुरस्कार से बड़ रहलन ह. हालांकि उनुकर उपन्यास- “इन्हीं हथियारों से” खातिर 2007 में उनुका के साहित्य अकादमी पुरस्कार आ 2009 में व्यास सम्मान मिल चुकल रहे. ज्ञानपीठ पुरस्कार भी 2009 में मिलल. लगभग एही के आसपास के समय में उनुका के सोवियत लैंड नेहरू पुरस्कार मिलल रहे. उनकर कहानी- “डिप्टी कलक्टरी”, “दोपहर का भोजन”, “जिंदगी और जोंक” आ “हत्यारे “ एक बार पढ़ि लिहला के बाद भुला ना सकेला. भीतरे भीतर ए कहानियन के पात्र रउरा चिंतन धारा में हस्तक्षेप करे खातिर खाड़ हो जइहन सन. अमरकांत अपना साथे रउरा के बहा ले जाले. “दोपहर का भोजन” में सिद्धेश्वरी देवी अपना उपेक्षित पति आ बेरोजगार बेटन के आधा पेट से भी कम भोजन देतारी. जाहिर बा केहू के पेट नइखे भरत. जब घर के सब केहू खा लेता त ऊ देखतारी कि उनका खातिर खाली आधा रोटी बाचल बा. सिद्धेश्वरी देवी चुपचाप रोअतारी. उनकर रोवल पाठक के अतल गहराई तक हिला देला.\nसहज जीवन शैली\nसन उन्नीस सौ अस्सी के आसपास जब हम अमरकांत जी से इलाहाबाद में भेंट कइनी त ऊ सोवियत संघ (जेकरा के बोलचाल में हमनी का रूस कहत रहनी जा) के राजधानी मास्को के यात्रा से लवटि आइल रहले. ऊ एगो बड़ा रोचके किस्सा सुनवले . नहइला का बाद समस्या रहे कि भींजल तौलिया कहां पसारल जाउ. कहीं कवनो रेंगनी भा रस्सी जइसन चीझु ओइजा आसपास रहबे ना कइल. त अमरकांत जी गरम पानी के पाइप पर आपन अंडरवियर आ तौलिया फइला दिहले. सांझ तक कुल भींजल कपड़ा गरम पानी के पाइपे पर सूखि गइल. अब ऊ इहे उपाय रोज करे लगले. एह तरकीब पर हम आ ऊ खूब हंसनीं जा. साहित्य के बात भी ऊ एतना सहजता से कहत आ बतावत रहले ह कि हमनी का हंसी वाला माहौल में भी बहुत कुछ सीखि जात रहनी हं जा. ओह दिन उनका साथे उनुका घरे हम पराठा- सब्जी के जलपान कइनी आ खूब नीमन चाय पियनी. सबेरे टहले खातिर ऊ एगो बहाना खोजि लेले रहले ह. ओह घरी ऊ ग्वाला से दूध लेबे खातिर खुदे खटाल तक जात रहले. ग्वाला उनुकरा घरे खुदे दूध देबे पर तेयार रहे भा घरो के लोग आ के खटाल से दूध ले जाए के तेयार रहे. दूध ले आइल कौनो समस्ये ना रहे. बाकिर ऊ सबेरे ग्वाला किहां जाइके दूध लेत रहले ह. कहत रहले ह- एही बहाने टहरलो हो जाला. बाकिर कई बार हमरा लागत रहे कि अमरकांत जी अपना कथा पात्रन से अचानक अइसहीं भेंट करत होइहें. ओह घरी ऊ अपना उपन्यास- “सुन्नर पांड़े की पतोहू” लिखत रहले. उपन्यास में ढोलक के ध्वनि- कुदरबेंट, कुदरबेंट के उल्लेख अतना मोहक ढंग से कइल गइल बा कि रउवां के भीतर तक गुदगुदा दी. उपन्यास के भाषा- शैली आ पात्रन के संवाद समूचा हिंदी आ भोजपुरी भाषी प्रदेश के लोगन के हृदय के गहराई में उतरि जाला ( एह उपन्यास के अंश कौनो पत्रिका में छप चुकल रहे आ ई उपन्यास ओह घरी खूब चर्चा में रहे). एह उपन्यास पर हमनीं का देर तक बातचीत कइनीं जा. ओह घरी अमरकांत जी बेमार रहले. तबो उनकर मोहक हंसी जस के तस बरकरार रहे. जहां तक मन परता- उनका रीढ़ के हड्डी में दर्द रहे. ऊ बीच- बीच में लेट जासु. थोड़े देर बाद दिल्ली जाए खातिर हमार ट्रेन रहे. हम इलाहाबाद रेलवे स्टेशन के तरफ चल दिहनी.\nगांधी जी के असर\nएक जुलाई 1925 के जन्मले कथाकार, उपन्यासकार अमरकांत 17 साल के उमिर में महात्मा गांधी के “अंग्रेजों भारत छोड़ो” आंदोलन में सामिल हो गइले. जब ऊ इलाहाबाद यूनिवर्सिटी में पढ़त रहले त उनकर संपर्क आचार्य नरेंद्र देव, राम मनोहर लोहिया आ जय प्रकाश नारायण से भइल. उनकर जनपक्षधरता अउरी मजबूत भइल. उनकरा भीतर के लेखक अउरी धारदार हो गइल. महात्मा गांधी के आंदोलन “करो या मरो” के प्रभाव बलिया पर त रहबे कइल जल्दिए महाराष्ट्र के सतारा आ पश्चिम बंगाल के मिदनापुर तक फइल गइल. एही आंदोलन पर केंद्रित उनकर उपन्यास “इन्ही हथियारों से” बहुते रोचक बा. इतिहास के कथा में गूंथि के अमरकांत जी अद्भुत प्रयोग कइले बाड़े. पाठक एक बार पढ़े सुरू करी त उपन्यास खतमे कइके मानी. हालांकि उनकर बाकी उपन्यास “काले उजले दिन”, “सुखजीवी”, “सूखा पत्ता”, “सुन्नर पांड़े की पतोहू” वगैरह भी रोचकता में एक से बढ़ि के एक बाड़ सन.\nनजदीक लागे वाला चरित्र रचना\nअमरकांत के पात्रन के संवाद पाठक के मथत रहेले सन. “हत्यारे” के दू गो युवक कौनो कामधाम नइखन सन करत. खाली बड़- बड़ बात करेके ओकनी के आदत बा. ई दूनो लइका एगो गरीब स्त्री के शारीरिक शोषण करतारे सन आ ओकर मजदूरियो पचा घालतारे सन. बाकिर ऊ एक दूसरा से डींग हांकतार सन कि जवाहर लाल नेहरू आ जान एफ कैनेडी से ओकरनी के गहिर आत्मीयता बा. डींग हंकला में ऊ इहो कहसन कि प्रधानमंत्री के पद त ओकनी के थरिया में राखि के परोसल जात रहे बाकिर ओकनी के एहू पद के ठोकर मारि दिहले सन. अराजक इतना कि अपना पीछा करे वाला एक युवक के ई दूनो हत्या क देतारे सन. हमेसा नियर एक रात जब ई दूनो दारू पियत रहले सन त ओकनी में से एगो युवक कहता ह- “हम सोचत रहनीं हं कि जब हम प्रधानमंत्री बनबि त तोहरा के भ्रष्टाचार आ जातिवाद विरोधी समिति के प्रेसिडेंट बना देब. बाकिर तूं एतना कम दारू पियब त अधिकारियन से घूस कइसे लेब? चार सौ बीसी कइसे करब? झूठ कइसे बोलब? तूं देस के सेवा करे लायक नइख.” मनुष्य के निकम्मा प्रजाति के लोगन पर अमरकांत जी के कटाक्ष बहुते धारदार रहत रहल ह.\nजनता के साथ लेकिन विसंगति पर प्रहार भी\nअमरकांत हमेशा जनता के साथे, भा जदि दोसरा भाषा में कहीं त आम आदमी के साथे खड़ा रहत रहले ह. उनुकर लेखन विसंगतियन पर लगातार चोट करेले. लेकिन हमनीं का अपना लेखकन के योगदान के जल्दिए भुला जानी जा. बंगाल में त लेखकन के जन्मतिथि भा पुण्यतिथि पर कवनो कार्यक्रम क के ओह लेखक के बहाने देश के मौजूदा हालत पर बातचीत करे के परंपरा अभियो बा. बाकिर हिंदी आ भोजपुरी भाषी लोगन में ई परंपरा खतमे हो रहल बा. एह परंपरा के आगे बढ़ावे के बारे में सोचे के परी. ए पर मंथन करे के जरूरत बा. लेखक के केंद्र में राखि के देश के परंपरा के बारे में बातचीत, आम आदमी के सरोकार के बारे में बातचीत बड़ा स्वस्थ परंपरा रहि चुकल बा.\nपत्रकारिता की सेवा\nअमरकांत लंबा समय तक इलाहाबाद के मित्र प्रकाशन में संपादक के रूप में काम कइले. देखल जाउ त ऊ आर्थिक रूप से समृद्ध ना रहले. बाकिर दिल के विलक्षण धनी रहले. एक बार केहू उनुका से भेंट क लेउ त उनकर दीवाना हो जाउ. गहिर घनत्व वाला मिठास आ प्रेमपूर्ण बातचीत खातिर हमनी आजुओ तरस तानी जा. अइसन आपन लागे वाला साहित्यकारन के पीढ़ी में उनुकर सबसे ऊपर स्थान बा. जदि कौनो नया लेखक, पत्रकार खातिर सिफारिशी चिट्ठी लिखे के बा त ऊ तुरंते लिखे के तेयार हो जासु. एहघरी के अइसन बा? चिट्ठी पर नोकरी पावे वा जुग- जमाना अब हइयो नइखे. उनकरा वजह से केहू के कुछ भला हो जाए त उनुका बड़ा आनंद आवत रहल ह. अइसन लोगन के संख्या धीरे- धीरे कम हो रहल बा कि बढ़ता रउरे सभे बताईं. कम से कम अमरकांत जी के बहाने एह बिषय पर चिंतन त कइले जा सकेला.\nTags: Allahabad news, Article in Bhojpuri